text:
1Tiang nunas ring parasemeton, mangda semeton sabar marep ring tiang, yadiastun tiang sada nambet akidik. Sabarja semeton! 2Tiang sangsaya pisan ring semeton, kadi asapunika taler Ida Sang Hyang Widi Wasa. Semeton tan bina sakadi anak daa sane kantun genten, sane sampun pagelanang tiang ring satunggiling anak truna, inggih punika Ida Sang Kristus. 3Tiang marasa sumangsaya, mungguing pakayunan semetone pacang kasliwegang, kantos semeton tan malih satia tuon astiti bakti ring Ida Sang Kristus, sakadi Dane Hawa duke nguni, sida kaapus antuk pangindrajalan ilelipi. 4Santukan semeton sampun saking lila nampi anake sane rauh ngortiang Yesus sane tiosan ring sane sampun tuturang tiang. Semeton taler sampun nampi roh miwah orti rahayu sane bina pisan ring Roh miwah Orti Rahayu sane sampun tampi semeton saking tiang. 5Tiang puniki nentenja kasoran ring "parautusan" semetone sane kabinawa punika. 6Menawita tiang kirang pascad mabaos, nanging sajeroning kaweruhan tiang nentenja kasoran. Paindikane punika sampun setata tlehtehang tiang ring parasemeton kantos sinah pisan! 7Punapike tiang iwang yening tiang ngasorang sikian buat nyumbungang semeton malantaran tiang tan paupah ngortiang Orti Rahayun Ida Sang Hyang Widi Wasa ring semeton? 8Rikala tiang ngayahin semeton, tiang kabianin antuk pasamuan-pasamuan sane tiosan. Dados kabaosang, mungguing pasamuan-pasamuan sane lianan sampun pada bus-busin tiang, mangdane tiang mrasidayang nulungin parasemeton! 9Duke tiang wenten ring pantaran parasemetone, tiang nenten pisan naenin makewuhin parasemeton yadiastun tiang merluang jinah. Saluiring sane dados kaperluan tiange, sampun kabaktaang antuk semeton-semeton sane rauh saking wewengkon Makedonia. Yadian sane riin, yadian ring benjang pungkur, tiang majanji, mungguing tiang tan pisan pacang makewehin parasemeton. 10Masrana kasujatian Ida Sang Kristus sane wenten ring sikian tiange, tiang majanji, mungguing kabungahan manah tiange puniki nenten wenten anak sane pacang mrasidayang ngicalang ring sakuub wewengkon jagat Akayane puniki. 11Punapi sane ngawinang tiang mabaos kadi asapunika? Punapike malantaran tiang tresna ring semeton? Ida Sang Hyang Widi Wasa makadados saksi, mungguing tiang tresna ring semeton. 12Tiang pacang terus malaksana, sakadi sane sampun laksanayang tiang, mangda "parautusan" sane lianan punika nenten polih jalaran buat nyumbungang dewek tur mabaos, mungguing ipun pateh ring tiang sajeroning pakaryan. 13Anake punika boya parautusan sane sujati, ipun punika utusan-utusan palsu. Ipun mobab tur mapi-mapi, mangda pakantenannya ipun sakadi parautusan Ida Sang Kristus sane sujati. 14Parasemeton tan nyandang angob ring paindikan sane kadi asapunika. Ratun Setane taler ririh nyuti rupa sakadi malaekat Ida Sang Galang. 15Kenginan boyaja dados paindikan sane tawah, yening panjakipune pada nyaru-nyaru dados parekan-parekan kasujatian. Ring pamuput ipun pacang nampi upah sane satinut ring laksananipune. 16Malih wawanin tiang matur, sampunang pisan-pisan wenten anak sane ngwastanin tiang nambet. Samaliha yen semeton taler ngwastanin tiang kadi asapunika, anggen pisan kanambetan tiange, mangdane tiang nyidayang nyumbungang dewek akidik. 17Baos tiange puniki, boya pituduh Ida Sang Panembahan, nanging tiang mabaos kadi anak nambet. 18Santukan akeh wenten anak sane pada nyumbungang dewek sacara sekala, punika awinanipun tiang taler nyumbungang dewek. 19Parasemeton kalintang sabar marep ring anake sane nambet. Semeton mitaenang ragan semetone wicaksana. 20Parasemeton kalintang sabar yen marep ring anake sane manjakang miwah nguluk-uluk semeton; ipun pada masang pangindrajala pabuat semeton tur nganistayang semeton, wiadin namplak pipin semetone. 21Tiang marasa kimud pisan ngangken, mungguing tiang nenten pisan juari ngamargiang paindikan sane kadi asapunika. Yening anak tiosan purun nyumbungang dewek ngeniang sinalih tunggil paindikan, tiang taler purun. Puniki tiang mabaos cara anak nambet. 22Punapike ipun punika jadma Ibrani? Tiang taler jadma Ibrani! Punapike ipun punika jadma Israel? Tiang taler anak Israel! Punapike ipun sentanan Dane Abraham? Tiang taler sentanan Dane Abraham! 23Punapike ipun parekan Ida Sang Kristus, tiang puniki parekan sane becikan ring ipun sareng sami! Puniki tiang mabaos sakadi anak buduh! Tiang makarya tuyuhan ring ipun; tiang seringan mapangkeng; tiang seringan katigtig, tur sering pisan tiang tambis-tambis padem. 24Ping lima tiang katigtig antuk jadma Yahudine, sabilang tiang katigtig tiang tigtig ipun ping tigang dasa sia. 25Ping tiga tiang kapecutin antuk anak Roma, tur kencurin antuk batu apisan. Ping tiga tiang keni sengkala kelem numpang kapal. Tur apisan tiang arahina lan awengi anyud ring segarane. 26Sajeroning pamargi-pamargin tiange, sering pisan tiang katempuh antuk baya tomplok blabar, baya kabegalan, baya saking bangsa Yahudi miwah baya saking bangsa sane boya Yahudi. Keni baya ring kota, taler baya ring tegal melakange, baya ring segarane miwah baya saking sawitra-sawitra sane palsu. 27Sajeroning pakaryan miwah pakibeh tiange sering pisan tiang magadang, makenta miwah bedak layah. Sering tiang makenta, bedak aus, tan wenten anak nglinguang, tan wenten genah masandekan miwah tan maderbe pangangge. 28Paindikan-paindikan sane lianan, tan nyandang tuturang tiang. Nyabran rahina tiang marasa sumangsaya ngeniang ring indik kawentenan pasamuan-pasamuane makasami. 29Yening wenten sinalih tunggil semeton sane lemet, tiang taler marasa lemet. Yening wenten semeton sane labuh sajeroning dosa, tiang taler marasa sedih. 30Yening tiang patut nyumbungang dewek, sane pacang sumbungang tiang tan tios wantah kalemetan tiange. 31Ida Sang Hyang Widi Wasa, Ajin Ida Hyang Yesus, Panembahan iragane, wikan mungguing tiang nenten mobab, Ida patut kaluihang salawas-lawasnya. 32Duke tiang ring kota Damsik, gubernur sane mrentah irika, sane ngwakilin Sang Prabu Aretas, mrentahang prajurit-prajuritnyane mangda ngebag pamedal kotane, buat jaga ngejuk tiang. 33Nanging tiang kawadahin kranjang, tumuli kulur antuk tali saking tembok kotane sane kapongpong, katedunang ring jabaan tembok kotane punika. Kadi asapunika tiang ngluputang dewek tiange.
Copyright
Learn More


c: text/html

text:
1Parasemeton, punapike semeton purun nepasin anak sane lianan? Santukan parasemeton sareng sami, yadiastun asapunapija linggih semetone, tan pacang mrasidayang maosang raga nenten iwang. Santukan yen semeton nibakang tetepasan ring anak lian, nanging semeton taler nglakonin paindikan sane pateh ring anake punika, sujatinne semeton nibakang tetepasan ring ragan semetone niri. 2Iraga sampun pada uning mungguing Ida Sang Hyang Widi Wasa maraga adil, rikala Ida nibakang tetepasan Idane ring jadmane sane nglakonin paindikan-paindikan sane sakadi asapunika. 3Nanging parasemeton, semeton nepasin anak sane nglakonin paindikan sane kadi asapunika, nanging semeton ngraga nglakonin indike punika. Punapike pitaenang semeton ragan semetone pacang mrasidayang luput saking tetepasan Ida Sang Hyang Widi Wasa? 4Punapike semeton nyampahang kagungan sih pasuecan Idane, kasabaran lan kadarman Idane? Semeton sinah uning, mungguing Ida Sang Hyang Widi Wasa kalintang sueca ring semeton. Ida ledang nuntun semeton, mangda semeton prasida mabalik ka ayun Idane. 5Nanging pepineh semetone jugul apunggung. Malantaran punika, semeton ngawinang sisip semetone sayan ngagengang, rikala rauh dauh Ida Sang Hyang Widi Wasa nibakang piduka miwah tetepasan Idane sane adil. 6Santukan Ida Sang Hyang Widi Wasa pacang mapaica pangwales ring sakancan jadmane manut pakardinnyane suang-suang. 7Pabuat anake sane teleb mapakardi ayu, sane ngulati kaluihan, kagungan miwah urip langgeng, Ida Sang Hyang Widi Wasa pacang mapaica urip langgeng ring ipun. 8Nanging pabuat sakancan anake sane momo droaka miwah tungkas ring kapatutan, buat ninutin paindikan sane tan patut, Ida Sang Hyang Widi Wasa pacang bendu miwah nibakang piduka ring ipun. 9Sakancan anake sane ngamargiang paindikan sane corah, pacang katibenin kasangsaran miwah kamewehan, pinih riin pisan anak Yahudi, kadi asapunika taler anake sane boya Yahudi. 10Nanging Ida Sang Hyang Widi Wasa pacang mapaica kaluihan, kagungan miwah sutrepti rahayu ring sakancan anake sane mapakardi ayu, pinih riin pisan ring anak Yahudi, kadi asapunika taler ring anake sane boya Yahudi. 11Santukan Ida Sang Hyang Widi Wasa nenten mapilih kasih nibakang tetepasan Idane ring anake suang-suang. 12Anake sane boya Yahudi, ipun nenten maderbe Pidabdab Torat Dane Musa. Ipun pada madosa tur kasasar, saha ipun tan uning ring Pidabdab Torate punika. Nanging anak Yahudine, ipun maderbe Pidabdab Torat. Ipun pada madosa, tur jaga kukum manut Pidabdab Torate punika. 13Santukan boyaja malantaran miragiang Pidabdab Torate punika anake kadameang pamantuka ring Ida Sang Hyang Widi Wasa, nanging wantah majalaran nglaksanayang saluiring sane kapituduh antuk Pidabdab Torate punika. 14Anak sane boya Yahudi nenten ngagem Pidabdab Torat; nanging yen saking kembang manahipune niri ipun nglakonin saluiring sane kapituduh antuk Pidabdab Torate punika, manahipune niri sampun dados Pidabdab Torat pabuat dewekipune niri, yadiastun ipun tan ngagem Pidabdab Torate punika. 15Laksananipune nyinahang, mungguing paindikan sane kapituduh antuk Pidabdab Torate punika sampun sinurat ring manahnyane. Kletegan manahnyane taler nyinahang, mungguing paindikane punika mula patut. Santukan pepinehnyane niri ring asapunapine ngiwangang, ring asapunapine matutang ipun. 16Manut Orti Rahayu sane pidartayang tiang, indike punika pacang sinah mabukti, rikala sampun rauh dauhnya Ida Sang Hyang Widi Wasa jaga nibakang tetepasan ring sakancan paindikan sane kapingitang ring manah manusane malantaran Ida Hyang Yesus Kristus. 17Sane mangkin sapunapike semeton? Semeton ngaranin ragan semetone anak Yahudi, semeton ngandelang Pidabdab Torat tur rumasa bungah sajeroning Ida Sang Hyang Widi Wasa; 18semeton uning ring pakarsan Ida Sang Hyang Widi Wasa ngeniang indik sane patut margiang semeton, tur semeton sampun mlajahin Pidabdab Torate punika buat milih paindikan sane patut; 19tur semeton andel ring raga, dados panuntun buat anake buta miwah suluh buat anake sane wenten ring petenge, 20dados panguruk pabuat anake belog, tur dados guru pabuat anake sane kantun alit. Santukan semeton andel, mungguing sajeroning Pidabdab Torate punika, semeton polih kapradnyanan miwah kapatutan sane sampurna. 21Semeton sampun nguruk anak lianan, punapi awinan semeton nenten nguruk ragan semetone niri? Semeton sane ngurukang: "Edaja mamaling!" Punapi awinanipun semeton ngraga mamaling? 22Semeton maosang: "Edaja mamitra!" Punapi awinanipun semeton ngraga mamitra! Semeton geting ring saluiring arca-arca, punapike awinan semeton ngraga mamaling arca ring perhyangan-perhyangane? 23Semeton nyumbungang raga, mungguing semeton ngagem pituduh Ida Sang Hyang Widi Wasa, punapike awinane semeton nyampahang Ida Sang Hyang Widi Wasa, malantaran semeton nungkasin pituduh Idane? 24Manut kecap Cakepan Sucine: "Ih iba bangsa Yahudi, majalaran iba, bangsane ane tidong Yahudi nganistayang parab Ida Sang Hyang Widi Wasa." 25Yening semeton ninutin Pidabdab Torate, sunat semetone punika wenten pikenohipun; nanging yening semeton nenten ninutin Pidabdab Torate punika, sunat semetone tan wenten malih gunanipun. 26Yening anak sane boya Yahudi sane nenten masunat punika ninutin daging Pidabdab Torate punika, punapike Ida Sang Hyang Widi Wasa nenten ngetang ipun sakadi anak sane masunat? 27Duaning punika semeton anak Yahudi pacang katepasin antuk anak sane boya Yahudi. Santukan semeton tan satinut ring Pidabdab Torate, yadiastun semeton ngagem Pidabdab Torat sane sampun tinulis, tur semeton sampun masunat. Nanging anak sane boya Yahudi, ipun satinut ring Pidabdab Torate, yadiastun ring sekalanipun, ipun tan masunat. 28Pamuputipun, sapasirake anak Yahudi sane sujati, sane sayuakti masunat? Anak Yahudi sane sujati, boyaja Yahudi ring sekala sane nyakala masunat. 29Nanging anak Yahudi sane sujati, inggih punika anak sane angennyane Yahudi, sane sampun masunat sajeroning idep. Indike punika wantah pakaryan Roh Ida Sang Hyang Widi Wasa, boya sangkaning manut kecaping Torat. Anake punika pacang molih kapujian saking Ida Sang Hyang Widi Wasa, boya saking manusa.
Copyright
Learn More

robotstxt: allowed

filter: keep


text:
Judul Lontar : Cacarikan (Tatwa)
No Kode : Krop 220. No. RT 459
Ukuran Lontar : PJ 38 CM. LB. 3 CM
Jumlah Lembar : 35 Lembar
Dimulai dengan Kalimat : iti tata kretetaning wongcacarikan, mungguing paswara....
Berakhir dengan Kalimat : ........pagehane anut sakadi lenging kreta, tan wenang pange kete wang mangkana.
Berisi Angka Tahun : I Çaka 1883 (1961)
Ditulis Oleh : Jegreg
Pengarang : -
Keterangan : -
Tatwa cacarikan
1a. awignam astu nama sidem.
Iti tata kretaning wong ngacecarikan, munggwing paswaran, metu saking Sang Prabu sang jumeneng ring Bandamandala, tumiba ring mandala, desa tan paraksa, wuwus sinanggraha dera punggawanira sadaja, muah ring wong anglurahin, den pun yatna kena prayogia sadaya, makadi Sang Dwija Bujangga Kunang, sami yatna ri rasa ni katakra muah wong sawarnanipunsaubing tariksa, tan wenang annual katakrata iki, Yen hana wong anuwal, danda gung arta 2500, Samangkana kadarman iwong acacarikan.
Nian kengetakena angawarsa, lwirnia kalaning ngama
1b. yoni dawuhan, muah kali, muang kuta desa, tan hana paparahan muah, samangkana,ya juga ya ngawarsa,lamaning amayoni dawuhan, muang kali, mpeang kuta desa, ingania puput sapuluh wegung. Yen nora puput samangkana, liwandsapuluh dina, tan mari pwa ya mayoni, danda sang kasepan, gung danda 250, dan srehan.
Ri wong akakerangan ri baturnia, kalaning akarya, sakeng paparehan I suruhan, wenang danda den suruhan, gung arta 250, wiji-wijinan kang atukar.
Ri wong mindik sawah I won glen, nora nugrahane wong adwe sawah muang arehan, danda den srehan gung arta
2a. 8000. Samangkana ling ing kreta.
Ri wong mateni kali klir ring sawah, nora panugrahan I suruhan, danda wong mangkana gung arta 8000, amuntung dwe nga.
Ri wong anrus dawuhan agung, yan rahina danda 500, yan kalaning wengi danda 1000.-ri wong amutul dawuhan agung, yan rahina kalane, danda 3000, yan latri kalane, danda 6000. Samangkana linging kreta.
Ri wong anrus dawuhan agung.
Ri wong anrus dawuhan ri kali, yan rahina danda 250, yan wengi kalane danda 500.
Ri wong anyolong er ri kali, yen rahina kalane danda
2b. 125, yen latri kalane, danda 250.-
Ri wong amandung merta ri sawah, yan rahina, danda 500, yan kalaning latri, danda 1000.
Muah kalaning akarya, salwiring karyaning suruhan ring sawah. Yen nora tumut ri pada bature milu akarya, nora panjaluknia ring serehan, yen sadina, kabukatan 25.
Muah yen hana wong annual pangatenging asuruhan, muah karyaning baturnia, salwiring karyaning baturnia, wenang sawahnia cinir- yening uger precihna sawit, tung-tung I sara, sinawitan dening rwaning lirang amon. Yen mambek sahasa kang adrewe sawah kang si
3a. nawenan angadokaken kawanine, angadokaken kawangsane, angadokaken biuh kadang wargane muang kasukane, teher don purug sawit ika, teher don karyaken sawahnia, sinambut ciryaning uger pracihnia, nora paranugrahaning suruhan, dadi kinaryaken pwa sawah ika, yen hana wong samangkana, danda gung arta 2500, amuk punggung, nga.
Ri wong cungking gawe ri baturnia, yen hana pakonia manggan ti awaknia, dadaren rumuhun. Yen nora kawana donia mukul angken pamreng, wenang wangsulakena, lud eneng danda kang wang amakon 50, den suruhan.
Muah yen katag den suru
3b. an ametokaken suduk dauhan muang- sara, yen nora anggawahan panuwek muang pring, danda arta, 25.
Muah suruhan nora sanjenengin bature akarya, wuwus apupul sepuluh, sampun akarya, wenang danda suruhan ika, gung arta 15.
Ri wong wenang anjaluknia, kunang lwirnia, yen atutungwa, ri dalemnia, muah amejahi je catur, muang prihatinan, tur wang kapatenpeten, wenang panjaluknia. Yan tatangga, kunang ten wenang panjaluknia; muang apuputra wenang panjaluknia, dening abwat lasune angiding yen kasor wenang juga tumutura, juga karya, wenang atuku gawe, tukunen juga, sadina patukunia 25.
4a. nian lwiring wong keket muah angiket, kramaning angiket, rawanen pwa samangke, sadina duke angiket, cangcangakena ring pasar,- muang genahing bale agung, muah ring dalem agung, ring parampatan dalan agung, nguniweh ring paheman, tang pasu ika, lamania sawegung-sawegung, yan wuwus kasurupaning Sang Hyang Radmtia, sinadokaken ri suruhan sowang-sowang. Wuwus asmangkana, wenginia nora hana angingetipasu ika, tandwa karahinan, inabasan 500, satunggal-satunggal. Kunag muah yen nora angingetin , wenang titinen pangangon pangamite salawe sadina, salawe sawengi. Lawase liwar petang puluh dina, wenang leleb pasu
4b. ika. Yen leba, panebasnia, ikang kebo panebasnia 2000, tang mahisa muang sampi panebasnia 1000, kuda ika yen leleb, panebasnia, - 2000, yen during kawengian, panebusnia sami 250, kunang yen mati tang kebo kuda ika, argania, 2000, kang – angeketa ngemasin; itungan panitih pangengone muang pakemite, nguniweh rahina wengine, arganing mahisa sapi, yen mati kang keket, during lelab, wenang sng ngeketa ngemasin, amaleni, argania 1000 satunggal-tunggal, samangkana linging kreta.
Muah wang angiket kebo sampi kuda, nora pwa samangke, ginawa cinangcang ring pasar, paheman, lebuh agung ku
5a. nang, nora lumrah denia ngeket, neher kasurupan Hyang Rangradgya, yadian sinadoka ken ring suruhan sowing-sowang, tan wenang pangekete, wenang wangsulakena sang angiket danda ika 250, satunggal-tunggal de sang asuruhan. Saika linging kreta mungguing paswaran.
Ri wong angiket kebo sampi kuda, yen nora sadina deniangiket, lintang sakeng sadina, tan wenang pangikete muah. Yen kedeh muruga kreta, manggah de pun angiket, wenang danda wong mangkana 2500, danda ika pinalih de suruhan lan sang adruwe pasu kang keket.
Muah wong angeket kebo sampi kuda, tan kene den angikep, si
5b. yuhan twasnia, binuru juga ya, wusing amburu, apwara nandang kanin wong kang binuru, yen nikel walungnia, kang wang amburu wenang angusadani anjampiani. Yan ten warus dania anjampiani, temaha rusak pasu ika titaha, pamuning wong binuru, sang binuru angulihana pasuning wong, pangunggahing arta, saika kawenangania.
Muah kebo sapi kuda, ambutul kuda desaning wong, teher amangan tawuning wong, keket de sang adruwe tawun; muah yan hana papagaraning wong lian terus, sami pecaking pasu anglampahin, ngmi pada anyar uryenia kawaspada juga ya, wenang juga ya pada angmasi, wiji-wijinen sagung alit wrete. Yen ten kalempahin padanyar uryane, manggeh ru
6a. sak kewala, suruhan wenang mananda gung arta 125.
Muah wong angeket kebo sapi kuda kunang, wuwus kalumrah dene angiket, muah wuwus sinadokaken ring suruhan sowing-sowang, temaha kalingsiran arka, kadugi wengi muang rahina, benjangnia hana wang angengetin, anabana 500. Nguniweh hana pangeraning wan glen trus sami tampaking pasu pada anyar urjane, yen nora terus samangke, rahina duka engeketan wenang kinantiaken anabasa pangrerepe, wenang anabasa 250 juga sabuntut-buntut.
Muah wong angeket kebo sampi kuda anrus kuta desa, yen nora amiweruh sang adwe
6b. npasu muang sang adwe kuta, tamahania ngrerep salamania, yadian saulan, sawarsa, tan wenang anabasa pangrerepe, kawenangania anebas 250 sabuntut.
Muah wong angeket kebo sapi kuda kunang, yan during leleb kari samangsani wiawara, sang angeketa anglisunita pasu ika, anglewihin gagawan, lwirnia, paneber, tambangirung, danda kang angeket; 6000, pasu amuliha nikel l, kang keket srahakena ring sang angeket.
Muah sawah minggiring hawan, wuwus madeg tahun, apwara ingidek dening kebo sampi kuda, dimulur de sang adruwe pasu, danda wong mangkana 4000, kang tahun rusak anikel
7a. sapisan kramania.
Muah sawah tepining dalen, yan hana kebo sampi kuda rubuh maniben tahuning wong, apwara rusak tahuning wong, danda wong manuntun, 2500.
Ri wong nganggon ring sawah, tur ingguger, tinggalira, dadia ta megat apus tur amangan tuhuning wong, keket dene wong andwe tahun, anabasa 2500, prasida amangoni wong mangkena, dandanin ngadusun nga.
Ri wong amangun pasu ring sawah tur inguger, tinggalira, dadia tamegat apus tur amangan tuhuning wong, keket dane kang adwe tahun, anabasa 250 satunggal-tunggal.
Ri wong ngangen kebo sampi kuda, tiramtun maring gale
7b. ngan ginsuwe mot pangan, teher kena pinangan tahuning wong, danda sang ngangon 2500, amurug tit swara nga.
Muah sawah paminggir tepining kuta desa, keheban dening kuta desa, sang adwe sawah anigasi, ambabad amutungi angrancapi kuta desaning wong,
nora pangadianing suruhan muang sang adwe kuta, danda kang ababad 4900; yan wuwus tinanduran sawahe, wenang pambabade, nging tungtunging panging kuta desa ika, tan wenang kadandaha, apan rusak tahun palane, linging sastra.
Muah wong priambek magawe dalan, makamarganing wong, muah makamarganing pesu, ambutung pageraning wong lian,
8a. nora pangadianing asuruhan muang sang adwe kuta, danda wang mangkana 8000, amuk punggung nga.
Ri wong ametik tahuning wong lian kalaning rahina, danda 250; yaning wengi, danda 1000. Sabaganing danda ika, danda ika, danda waon.
Muah tahun sesaning wang angampung, witnia kari anjeneng who nia lagi anom kari, during kabutar kuta desa, apwara ingangonin dening wong lian, danda wang mangkana 2500.
Ri wong mangon pasu, wuwusing inguger, apwara mogat apus, pasu ika amangan susumaning wong lian. Yan kacunduk dane sang adwe susunan, pinatian pwa pasu ika wenang, tan wenang wicaraken, saksat mu
8b. nggahi durung. Yan keketan, panebasnia 1250.
Ri wong mangan pasu, tur inguger, tilari mantuk, apwara megat apus, teher amegat apus lud amangan pari sigaran, keket den sang adwe tahun, anebasan 500.
Ri wong mangun pasu salwiring pasu, wuwus inguger, tilarin mantuk, apwara amegat apus, kadugi angrusak sanggar ring sawah, teher amangan niri, yan kacunduk dene kang adwe nini, wenang pasuika pajahan dene sang adwe nini, tan wenang dadi wicara. Yen keket, nebas 2500, lud sang adwe pasu kaperesan nini, amanguna muah muhur dudukan, ambenen, angawe pananapuha muah, amangun nini muah.
Nihan kramaning kreta, den
9a. sang aman- canagara, kunang rehing aswara, yen wuwus amurit, kalaning wengi tan wenang asuweraning apwi paksane amet welut. Yan hana wong amurung paswara, yen kacunduk dene suruhan, wenang dandanan, salwiring gagawane peten wenang amurung paswara nga.
Ri wong ngamet welut, upayakena pasang-pasangan, lwirnya bubu atutu magawe rusakingntahun palania, yan hana wang amurung wenang danda 500;yan bubu pring tan wenang wicaranen, yan wuwus sami murit.
Ri wong ngunjal tahun wengi, denia tumandang angunjal, danda den suruhan 8000, sida corah wong mangkana.
Ri wong
9b. nganuntun pasu tanduning sawah asaban wong lian, danda wang mangkana 250, lud muah anebas pasune 250, nging yan hana pracihna sawit, yan tan hana pracihna, tan wenang dadi wicara.
Ri wong mawa pikulun, amaraki tahun susunani wang lian, karepnia mulat kewala juga, yan angusap-ngusaping asta susunaning wang, sinandung sandung denija, tilarin wang mangkana, susunan ika kapandung dening wong lian, yan ten kamenengan dusta ika, kang wang mawa pikulan angmasin danda, tan wenang tangguhani sipat prajanji, maling suganda nga.
Ri wong angunjal tahun, amrag sreti, angidik tahuning wong ri wangunan, danda wang mangkana 2500.
10a. Ri wong amandung wiwit, yan kalaning rahina, danda 6000; kalaning wengi, danda 12000.
Ri wong amandung sanjataning sawah, lwirnia; waluku, pasangan garu, susuri, pacul, yan rahina danda 2500, yening wengi kalane, danda 4000.
Muah kuta desaning wong asasawahan, yen hana wong makuta, sakwehnia muah priawak, anggawe tangluk, hana wang lian margaken pasu, nora panugrakan ikang adruwe tangluk, danda wang mangkana 2500.
Muah kebo sapi kuda, keket yania leleb, liwar ri samaya pasu ika mati, tan hana dandani wang angeket. Yan durung liwar ri samaya leleb, apwara mati pasuning wong, wenang amleleni sang angeket.
10b. muah wong angingsiraken kebo sapi kuda, ingangwen dening wong lian, nora pakon sang adwe pasu, apwara amegat apun, temahan keket dening wong, danda sang manggingsir pasu ika 2500.
Muah kebo sampi kuda apasang, ingangon amegat apus, muah anrus kuta desa wong tunggak angeket karo, tan wenang pasu ika keket makakaro, tunggal juga wenang ingeket, yen wong roro pada ingeket, pada satunggal-tunggal, sang adwe pasu wenang anebasa 2500. Arta ika pinalih de wang angeket karo, pada olih arta 125.
Ri wong ngangon bubuk, awangun wiwit wau amurit,
11a. keket dene kang adwe wiwit, anabasa 25 satunggal-tunggal.
Ri wong ngangon bubuk, angidek angurung tahun wau tinandur, keket dene kang adwe tahun, anabasa 50, satunggal-tunggal.
Muah wong angangon bubuk, amangan tahun sigaran muah tahun susunan, keket dene sang adwe tahun, anebas 66, satunggal-tunggal.
Ri wong amurit tan pacihna uger pring muang uluh, sinawitan rwaning lirang amon, yen kadekaning pasu, tan wenang olih angeket. Yen kadwangeket, danda wang mangkana 250 den suruhan, amurug paswaran kojaring sastra.
11b. Muah wong angangon pasu salwiring pasu, wuwus inguger, hana pasuning wong lian amrag, tamahan pasu kang inguadwe tahun, kawenangania sang adwe pasu amrag anebas pasu keket gung arta 250.
Muah inguger aningat pasuning wang ingumbar, tumuli nandang kanin pasu kang ngumbaran ika, tan wenang pasu kang inguger sagmasin, jaya wali nga.
Muah pasu inguger ananjang kang maumber, neher aprang, tamulia nandang kanin pasu kang inguger ika, muah tikala, wenang kang adwe pasu manigata ngusadanin. Yan rusak pasu kang kang kasingat, wenang kang adwe pasu maninget malele
12a. nin; yan arta ginawe amlelenin, arganing pasu 1000.
Muah pasu inguger, dating pasuning wan glen angendonin, anantang apwara kanin kang angendonin, tan wenang pasuning inguger ika, yadin titah kang angendonin.
Muah kebo sampining wong lian, ingangge akaryan dening wang lian, ri sawah ri tegal kunang, nora samit ring sang adwe, yan kalaning rahina danda 4900 tekeng sarma suguh; yan kalanig wengi akarya, danda 500, dening buat kasamaran.
Ri wong amateni kali klir nora panugrahaning asuruhan muang sang adwe klir, danda wang mangkana
12b. 8000, tekeng sarma suguh.
Muah kubon jroning kuta desa, sang adwe kubwan anandangi kuta desa 8, depa, yan hana pasu manjing ring kubon, paksa mangket sang adwe kubon, yen amangan dagingin kubon, apa lwire; palawija, wenang pangekete, panebasnia 250, juga mabuntut-buntut.
Muah sanjata wus sinolang dening wang, wuwus aprecihna trana muang alang-alang, annuli pinuruhaken dening wong esuk-esuk, sang aminuring wenang danda 250.
Muah tahun madeg rebah tibeng hawan, ingidek dening wang muang pasu, tan wenang kadandaha sang mangidek, sida rusak juga ya.
13a. Ri wong ngambakentanggluk agung danda 1250, den suruhan, kwehing pasu amargani, wenang sang ngambaken angmasi anebas.
Muah kadarmaning wang angeket kebo sampi undakan kunang, yen wang matebasaken, 250, suruhan olih, 50 ; kang 200, mantuk ring sang angeket. Yen matebasaken, 500, suruhan olih 100, yan swedalaken suruhan manggeh olih juga sarma 50; yan brangtia angeket, suruhan nora olih laba.
Muah suruhan amangon pasu, yan kaduk amurug swara, danda 1650; yan suruhan parata, danda 500; yan wong sama-samane danda 250, ri wong mrang tambang ku
13b. ta desa miwah supitnia, danda 500. Yen amneti kuta desa, sisan supiting kuta, danda wong mangkana 250; yan waden danda 125.
Ri wong ananapuh tahun, maharesik pwa deniananapuh, amadegaken jejer, apwara maniben tahuning wong lian, danda wang mangkana, 250.
Ri wong amangun kikili, apwara rebah tibeng tahuning wong lian, danda wong mangkana, 250. Yan rare alit amangun kikili, durung apadel waja, wenang kadandahang.
Muah pari anom wohnia, diastu tua wohnia, sumanding idamen teher ginseng demen ika dene sang adwe dami, kacaruban tahuning wong lagi medeg, dening sanghyang Ma
14a. agni, matemahan alum muang geseng demen ika, 8000, tur keperesa sawreting tahun kang rusak tur muah anuhur dudukan angayu-ayu, angambe-ambe, ajaya-jaya dening dudukun, angangon genta ya, genep babanten pananapuh.
Ri wong anunoni dami ring wong sawahnia, kadugi anglalah disahing lian, tang apwa teher amangun susunaning lian, danda wang mangkana, 8000, tahun kang rusak wenang amleleni sawrate manikel, maler majaya-jaya dening dudukun, ananapuh den aresik ungguhing susun ika.
Ri wong anunoni dami, kadugi tekeng tahun sigeraning won glen, danda kang anu
14b. noni 6000, tur kena kaperesameleni tahun kang rusak ika, sawarata manikel, l, lud anjaya-jaya dening dudukun, pananapuh den agenap, samangkana kadarmania linging sastra.
Wong manunoni dami, kena sanggar tekengninining wong, tekeng tahun sigaran pinangan dening sanghyang mahagni, danda wong mangkana, 2500, tur kaperesa nini, ananapuh den agnep kajeng purwa anuhura dudukun, ajaya-jaya tang nini kang geseng. Samangkana kadarmaning sastra.
Muah ring wong anutun pasu, muah kinaryaken, apwara aneduni wiwit, danda wang mangkana 500.
15a. Ri wong amandung tahun praya wiwit, pinendem ring banyu, danda wang mangkana 500.
Ri wong amandung tahun praya wiwit, wuwus akemul, danda wang mangkana 500.
Ri wong angrusak yasa ri sawah, danda wang mangkana 2500; tur amleleni yasa kang rusak, muliha sapurna.
Ri wong praya mangun yasa ri sawah masan kalaning wang angampung, hana wang winalat, pang kang winalat, danda 250; palungguhan winalat, danda 250, wat winalat, danda 250, Galih lambung winalat danda 500; ratab winalat, 300.
Muah niuh punang jroning kuta nora kuta rehi kubwan, hana wang amalat wohnia anom, saking pakaryan,
15b. samayani wang kaleson, kasayahan, neher den pangan den inun er ni duwegan ika soring witnia, tan wenang kadandaen, yan ginawe ring dalemnia wohnia sepet ika, danda 250. Yan angando saking dalemnia, 500, yen kalaning wengi, danda 1000.-
Ri wong angrusak kali, luhur, danda wang mangkana, 2500. Yan kalaning engi, danda, 5000.
Ri wong angrubuh galengening wan glen, kinaryaken margining sarati, de papar galanganing wang, nora pangadiane sang adruwe galangan, sakwehing wang angrubuh danda gung arta, 250.
Ri wong amalat apus tahun, danda 125.
16a. Ri wong anyolong tambang tutup tahun sigaran, danda 150.
Ri wong anyolong pikulan, danda 250.
Ri wong anyolong pikulan wiwit, danda 250.
Ri wong anyolong supit wiwit, danda 250.
Ri wong amalat jejer wiwit, danda 150.
Ri wong amalat demen wus ingapus, muah wuwus sinimpen ring sawah, danda wang mangkana, 150.
Ri wong autang amiutangaken, kalantarania sawah, kunangnia wates, kang wong ngamiutang ngaken, gung artha 5000, anandang sawah winih atenah; yan arta 10.000, anandang
16b. sawah winih rong tenah. Yan kang amiutang angluwihin, yan mapala rusaktahun kang sinandang, mapala urung muang kasep, tan wenang katempuhan. Yan wang anganakaken arta, arta kang siu manak sapuluh sigar, ika kawengania.
Ri wong adruwe sawah, yan apialang, kageringan rahat, suruhan wenang amarakaken, yan nora mangkana, apwara eneng, sandi dadi, wastu dadi pakulemening tikus, wegang, apwara angrusak tahuning len, sakeng kana panang kaning wagang tikus, danda 2500 den sang asuruhan.
Muah sawah pinaselang, krasaning masalangaken, patemu juga ring suruhan, muah ri rurah
17a. nia karo, snupeksa ya. Yan tan samangkana liwar ring panca warsa, wenang sawah samangkana ilang, dening kadasawarsa. Yan pejah sang manalang, muang sang adwe sawah ika pejah,hana sutaning matia angrebut dratiani pejah, tan wenang dadia wiswara, wenang sinambut de sang amancanagara, pida nora olih laba bakti, apan pade angangen ujaring dudu, kujaring tastra, kalingania nora wenang angucap-ngucap, ujar dlaha pitara.
Muah wong anandaken sawah ri wong nyanda, kunang kadarmania, duking asrah arta padanda sawah ikan muah sang masanda masrah sawah, anupeksa ring suruhan muang ring sang amekeli. Sang adwe sawah, amapedekang adruwe arta. Wus samangkana, unggahakena
17b. ring darmaning kreta-tastra, ika ngaran surat penget, unggahakena ikang rahina
sadu sang nanda, muang damaning saptawara, muang pancawarane, makadi sasihe, tanggal panglonge, nguniweh muang tenggeke, makadi uryastrane wong masanda. Yan Tanana samangkana, tan sida panyandane wong mangkana, wenang ilang pradanane, sinambut de sang amancanagara apan nora anut kadarmaning kreta-sastra.
Muah kadarmaning wong angadel sawah, kramania kuning, duk anrima arta muang anrima sawah, anupeksa ring wong amekeli wong adwe sawah muang sang matuku, muang anupeksa ring suruhan. Ri wuwus samangkena, munggah ring kadarmaning kreta-tastra katakana rahina du
18a. king ngadel miwah tuku, muah namaning saptawara muang pancawarane, muang sasihe, tanggal panglonge, makadi rahe muang tenggeke, tekaning uryastrane sang mangadol. Yan tan samangkana, wenang sawah ika sinambut de sang amancabumi.
Muah sawah laba bukti saking dalem, margining wong sinung bukti saking sang amawabumi, salwiring muliaguna, miwah anandangi karya sang Prabu, laba bukti sauripnia sasuguna. Yan pajah sang amuliaguna muah wong amulia karya, hana anaking pejahyan manggeh muliaguna mulia karya, wenang tinama buktining sang pejah. Yan nora samangkana, aturakena bukti ika ri sang Amawabumi. Yan tan ikanuraken, siding lale-laleaken gagaduhan, da
18b. nda wang mangkana, 2500.
Ri wong anyolong kacang muang anyolong botor ri sawah, yan rajina danda 125, kalaning wengi amahat, danda 250.
Muah wong sinung bukti sakeng sang Amawabumi, lawasnia, dadia sinandaken, danda de sang amancabumi 6000, muah tanabasa drewe dalem ika. Yan angadel bukti, midanayang ring lian, danda sang Amancabumi 12.000, bukti ika wenang sinambut den sang Amancabumi. Yadian angagen likita sang anggamel sawah ika, kapurug dening mulia widi.
Ri wong anyolong tahun ring sawah, kalaning rahina danda 12.000. padi kang cinolong mantu
19a. k manikel adwaguna. Yan wengi kalane, maling jatinia, danda wang mangkana 24.000.
Ri wong asmaya amotusaken laryaning asuruhan, salwiring karyaning asuruhan, yan tan teka ring samaya, muah tan putus ikang karya denia mayoni, danda wang mangkana, nista madya motamaning utama. Den yatnamrunggokeni danda, yan agung karyane, danda 4500; yan madya karyane, danda 3500; yan nista karyane, danda 1250, anduhungaken nga.
Ri wong anyolong pari twa ring wangunan, anggawa gampung dene olih amalat, yen kalaning rahina amalat, danda wang mangkana,
19b. 4000; yen kalaning wengi, danda 8000, yan wadon amalat, wenang danda sabaga dandaning lanang ngalapan; yan rare alit anyolong, mon durung limang kilan duhurnia, tan wenang kadandaha. Yan kalaning wengi, wetni srengene kang adruwe tahun, patiana wenang tan wicarenen.
Ri wong angeket kebo sampi kuda, wuwus kalumbrah dene ngeket, wuwus cinangcang ri pasar, paheman lebuh agung, muang ring genhing bale agung, sampun aprasadu ring suruhan sowing-sowang, sawengi takeng rahina, Tanana wong angingeti, anabasa 500 sabuntut, muah salamania titinen panganggone muang pakemite, muang kna
20a. pangangone, pada kena salawe sadina, salawe sangengi, ingania petang puluh dina. Idwar petang puluh dina sida leleb, arganing pasu sabuntut 1000, wastu akeris alemu, agancang abaged lakakone, ala abecik warnane, mangkana juga argane, kang kadi pawicara.
Ri wong angunjal tahun dening kuda tinuntun, muang amrag sarati, dadi ta anggempuk tahun ri wangunan, muah rubah pasu ika, danda wang anuntun muang amrag sarati ika, danda wang mangkana 500.
Tahun kang rusak ika wenang manikel katriguna, wit sasigar dadi 3 sigar, mantuk ring suruhan sasigar, samangka
20b. na kadarmania linging sastra.
Muah yan pasu ingangon angidek tahun ring wangunan, wenang keket dene kang adwe tahun, anabasa 250, muah dandaning wang atuntun 250, samangkana linging kreta.
Ri wong anyolong witning pari anom, binadol pinalih-nalih, wite tan duran ika praya tinandur muah ri sawahe, solihnia, danda wang mangkana, sampan 3000; kalaning wengi anyolong dandani pratama 6000.
Muah kramaning kuta desa panjange anut anut winih sakeng sawah ika, winih adepuk, kena sadepa agung, samangkana petangania, wuwus dinum de suruhan, pa
21a. uman, ika sami waradin, sami angarsemi wuwus mangkena, wekasan kalampahan dening pasu kuta desa ika, keket dening wong waneh, kang adwe pasu, angukih sang adwe kuta kon angomesinkang adwe kuta ika tan payun, angemesi pasu ika, dinalih sang asuruhan anglewihing saking winihing sawah ika, kang mangkana wenang tepasan sawah ika muah. Yan luwih pageran ika sakeng winahe, danda kang, adwe kuta ika 2500, muang salewih sawah ika sakeng winihe, kuta desa kang pinahayunia, wenang sawah ika mantuk ring suruhan.
Ri wong asahasa ri parining wong, amupuh angidek, wengi kalane, patianana wenang; yana
21b. malakwing urip, danda pasasayut atma, 9000. Yan rahina kalane, danda 4500, pari kang rusak wenang anikel amancaguna, wit asigar dadi 5 sigar, mantuk ring sang adruwe sawah.
Ri wong anyolong panyisih bubuk, danda 125.
Muah wong anyolong tambangin pasu ingugerania, dadi ta pasu ika keket dene wang, danda kang anyolong; yen wengi kalane danda 1000; yan rahina kalane danda 500, lud anebas pasuning wang keket, danda pinalih den suruhan.
Muah yan anyolong apus ring pasinpeneh, apus pasu, danda 500.
22a. Muah wong anyolong kropiak muang klutan kang inganggo dening pasu, yan wengi kalane, danda 125; yan rahina kalane danda 66.
Muah yan hana kuta desa trus, pecak ambahan dening pasu wuwus keket pasu ika dening wang, kang adruwe kuta gelis amayoni kutania, durung katrag dene kang adruwe pasu kang keket, kang adruwe kuta gelis abeciking kuta ika, durung katrag dene kang adruwe pasu, tan wenang kang adruwe kuta angemasi, apam kasep olih anrag. Yan sampun kawengian lete, ya sadina ika, wenang juga ya ngemasi,anebus pasuning wong.
22b. Muah wong angeket pasu druwening wong desa len, wuwus kalumrah dene angeket, sampun cinangcang ring paheman miwah ring pasar, muah ring parapatan dalan agung, muah ring genahing bale agung, wuwus sinadokaken ring suruhan sowing-sowang, tan hana wong angingeti, sajroning petang puluh dina masih nora hana wang angingeti, wenang leleb. Yen hana wong angingeti sajroning petang puluh dina, ika ta wenang anebasa, titihen pangangone muang pakemite, gunging panebas 1000. Yan mati pasuning wong sajroning petang puluh dina, wenang katempuhan sang angeket, wilangan panitihe, samangkana linging kre
23a. ta.
Muah wong angeket kebo sampi kuda drowening wong desa len sampun kalumrah dene angeket, wuwus cinangcang ring pasar muang paheman, muah ring genahing bale agung, miwah ring parampatan bale agung, sampun sinadokaken ring suruhan sowing-sowang, tan hana juga wang angingeti, genep petang puluh dina, wenang leleb; yan hana wang angingeti sajroning petang puluh dina, wenang anebasa titinan pangangone muang pakemite. Yan mati pasuning wang sajroning petang puluh dina, wenang katempuhang sang angeket. Arganing pasu sabuntut keris alemu, argania 1000 juga sabuntut.
Ri wong anu
23b. nggu tahun ategur kalaning wengi, hana rowange pada atugur, pada adwe tahun, tunggal pasangrahan, baturnia rwa tlu pat, pada gumanti-ganti wengine, pada tut I samayane, apwara ilang tahune wong nora milu akemit, wenang sang angemit katempuhan sakehe tahun kang ilang ika, manikel sapisan mantuk ring suruhan.
Ri wong angumpulaken tahun, ginenah ring sawahing won glen, yan kalaning wengi angunjal tan wenang, jemur ikang rat, samar kurup ikang corah, olih laba ikang pandung. Yan hana wong mangkana, tan widepa pamaler, masih juga angunjal tahun wengi, (danda) 10100,
24a. amurug paswara.
Muah yan hana tahuning won glen ilang kalaning angujal tahun ika, wenang kang angujal tahun ika angemasi tahuning wong ilang ika, manikel adwi guna, ilang sasigar dadi petang sigar, yan 10 sigar dadi 40 sigar, lud danda 10100, danda ika mantuk ring suruhan.
Ri wong ananapuh tahuning won glen, anyolong Batari Sri nga. wong mangkana danda 3650, swrating nini ika anikel amanca guna.
Ri wong angunjang tahun kurup dena angunjal, kena tahuning won len, danda wang mangkana 3650, pari kang ilang mulih manikel sapisan, maring kang adruwe tahu
24b. n kang ilang, panikele mantuk ring sang asuruhan.
Ri wong sahasa angampung tahuning won len, saking prakasane miambek, angadukaken kawania, ngadokaken kawangsane angadokaken biuh kadang wargane muang kasukanung, mamane nora denpakeringi, sangkane wani amarawasa tahuning won glen, pinalih saking kutara, danda wong mangkana 1200: kang milu angampung winiji-widinen, wenang danda pinalih saking mawawe, danda 6000, pari kang ing ngampung wang kang angampung, wenang muliha manikel ring sang adruwe tahun, muah suruhan manikelang sapisan.
Muah rare alit durung bisa naming gawe,
25a. yan sahasa amotik tahuning wan len, andung kikili, wawar wiwit, anyolong talining pasu, kropiak klutan, saluiring sinahasa, amulih kasrengen kanga due apuara tini bening asta capala wang rero ika, muang sabda capala, danda, wang mangkana 6600: yan mukul kapala, danda 1200: yan nandang kanin, kena katiba jampi 2500: kadugi belah daging, kena patiba jampi 500. Kawenangane peten oloih-oliohe anyolong, mangkana kadarmania.
Ri wong angambeng toya muah anganggon bubuk, ametengi damon penuh ikang toya, ebek bobong takeng tahun sigaraning len, danda wang mangkana 2500: yan kadugi tekeng susunan ikang er, da
25b. nda 5000: yan tekeng pari wuwus ananapuh, danda 1250: yan pari tua durung ananapuh, danda 725, samangkana linging sastra.
Muah yan hana bawi angrusak tahun, kena sinekep dening wong, matemahan angrusakena tahuning len olihnia anikep bawi ika, tan wenang danda wang anikep bawi ika, apan bawi angrusak pari, kewala wenang, amleleni tahun rusak ika, dikaranon who kediknia: yan paksangeket bawi ika, yan angambahing kuta desa, tan wenang kang adrue bawi angukih kuta desa ika, kinon anebas bawinia, apan yarna ring kebo sampi kuda, nora yatna
26a. ring bawi. Kang adrue bawi wenang amlaleni tahuning wong rusak, manikel adwi guna, wrat wit sasigar dadi petang sigar, woliha kurang yatna ring bawinia, samangkana ling ing kreta sastra.
Ri wong autang, sagung liting wang apiutang akalantaran gawe kang wong autang, anandangi sawah. Tingkahing amiutang wuwus mungguhing surat piagem, wuwus munggah pancawarane, muang saptawarane makadi sasihe, tanggal panglonge, maka ngunirahe, tenggeke, ika surat piagem nga. Yan nora samangkana, dudu ngaran surat piagem, wenang ilang piratnia, sapradana. Yan lian akarya srat pi
26b. agem lian ring wang manyeratan, nora wenang ginawe padu, ilang piratnya sapradana. Yan sampun puput samangkana, wenang saprangrehing wong adruwe sapradana. Yen rusak parine, yan hana ngapit dadi, yen puyung pinangsa dening manuk, kasatanwe, hening di jukutang, rinusak dening pasu, salwiring ngrusak tan anuting len, wenang wang mangkana katempuhan den sang adruwe pradana, solahing sawah ika, reganing pari, limang sigar juga arga 200, nora wenang angurangi, anglintangi, samangkana linging kreta.
Ri wong ngatgor kayu muang anunuani, rebah tibeng tahuning wong, danda wong mangkana 3650. Pari kang rusa
27a. k sawrate wenang manikel sapisan, manjing ring suruhan.
Muah yen wong angarebah kayu, aniben pasu ring cangowangan, danda wang mangkana 4500, pasuika wenang manikel. Muah yan angrubuh pasu ingumbaran, danda 3300; pasuning wong wenang manikel sapisan.
Ri wong magawe pasang-pasang ring sawah, lwirnia magawe sumur, masang sungga, blantik, muah lwang ring sawah, ring tegal pangonan kunangh, yen hana pasuning wong tiba, muang keneng pasang-pasangan, pasuning wong tikela muang pejah, danda kang wang anggawe pasang-pasangan muang lwang 4500. Pasu ika manikel sapisan tiba ring sang asuruhan.
Ri wong angingsira
27b. ken kali muang dawuhang, muah angingsiraken kuta, muah tangluk, nora panugrahaning suruhan, danda wang mangkana 2500.
Muah lemah pinggiring kuta desa, ingania sadepe jimbare sakeng kuta desa iku, sawahe yan kurang sadepe, kandele, lete, tekeng kuta desa ika, yan angrancapi tan wenang, kalingania loba wang mangkana, ilania sida maka panuntuning pasu, angayuh amangan pari saking jabaning kuta, dadi pasuning wong amiak pageran, anglumpat papageran danda wang mangkana 2500.
Ri wong akria upaya, angrusak pa
28a. geraning lian, magawe marganing pasu, muang umanjingaken pasu mareng sawah, pinrih denya ngeket, yan kaciryana wong samangkana, danda 8000.
Ri wong acungking gawe, angingsir tahuning won len, saking nora pangadianing kang adruwe tahun, muah kangsuruhan norana ngadiani, yan kalaning rahina angingsiraken tatuning len, ginenah pwa ring sawahing won len, danda wang mangkana 4500, parikang ilang, wenang amleleni anikel atriguna.
Yan wengi kalane sekadi kocaping arep,
28b. danda wang angingsiraken tahuning len 5000, parining wong kang ilang, wenang amleleni manikel atri guna.
Ri wong aningit tahuning won len, tahun sasigaran, kalaning angunjal tahun, yen hana wong kamalingan pari, wanilat dening wang maling kunang, danda wang mangkana 6500, suruhan kang nanda.
Ri wong angunjal tahun ginawe ring umahnia, kalaning wengi danda wang mangkana 8000, amurug suara ngarania wong mangkana muah yan hana wang kelangan pari sedeking wengi ika duking angunjal tahun danda wang angunjal tahun ika 12000, tahun kang ilang wenang manikel adwiguna.
Ri wong a
29a. ngeket kebo sampi kuda, wuwus kalumrah dene wong akweh, kascaryan pasu ika juga mangan tahun ika, nging pasu ika mboyana kacunduk saduka mangan tahun ika, kacunduk ring sawahing len, ye katututan sadina ika, sawengi tekeng rahina, wenang juga pangeket jaladi nempuh paranang nga. ;rahina kabenganing wengi, wengi kabenganing rahina, tan wenang pangekete, yan kadoh maksih angeket, danda wang mangkana 650, kebo angrusak kandang nga.
Ri wong mambek risawahing wong, nora den keringing angadokaken kawanine, biuh kadang warga
29b. ne tan idep ujaring pamaler, teher den pacul sawahing wong, pinaluku den garu sawahing wong, yen hana wong samangkana, danda 4500, amancewigraha, bawuwiguna nga.
Muah suruhan anibakaken paswaran ring wong asasawahan. Yan hana wang kaduk andalurung, tan idep paswaraning pasuruhan salwiring suruhan, danda wang mangkana 5500.
Ri wong amandung pari ring sawah kalaning wengi, danda 12000, pari ika manikel guna; kalaning rahina anyolong danda 6000, pari kang cinolong wenang manikel adwiguna, danda ika muang panikele pina
30a. lih den suruhan
Muah kuta desa wong terus, pada pacaking pasu pada anyar uryane, wong tunggal juga wenang tin rag, wenang angleleaken ring warganing kuta trus ika, pada angemasi, sakwehnia.
Ri wong sahasa angugering pasu tuning len, tan idepa pamaler, danda wang mangkana 5000.
Muah wong angangon kebo sampi kuda, wuwus inguger ring sawahing len, apwara kendu tambangnia pasu ika, kadugi tekang laladi parining wong, teher kene pinangan parining wong; yen keket dene kang adruwe ta
30b. un, anabasa 500, dandaning adusun nga. Linging kreta.
Ri wong angeket kebo sampi kuda, yan tan cinangcang ring pasar, muah ring paheman, muang genahing bale agung, muah ring lebuh agung, nora sinadokaken ring suruhan sowing-sowang, danda wang mangkana 2500, sida adusta wang samangkana.
Ri kuta terus kalampehan dening pasu, hana wan len amayoni kuta kang trus ika tur angakuni druwene, wenang tibanana sifat prajanji den suruhan, yan karep anayub cor, tan danda wang mangkana, sida druwening kuta desa ika. Yan tan arep anayuk co,
31a. wenang danda wong mangkana 4500, bawa wigna nga, angaku-aku dudu druwe nga. Lud angemasi pasu kang keket ika.
Ri wong anyolong kebo sampi kuda, dandsa wang mangkana 12000.
Muah kramaning wong andedeken sawahing won len, yan hana ngapit dadi, eneng dijukutan, kasatan er, eneng nora mesi tanduran, tahun puyung pinansa dening manuk wenang katempuhan wang mangkana.
Ri wong anyolong wiwit, yan nora cakep sapipin kalaning rahina, tan hana tandaning wong; yan kalaning wengi anyolong danda 6000, sida maling
31b. jatinia.
Muah kramaning wong anandeken sawah, wuwus anundur wiwit tahun, hana sawahing wan len sandingnia, anging eneng mangapit sawah dadi matemahan rusak tahuning wong dadi, ri rusak dening wegang tikus, yen hana sawah samangkana, wenang katempuhan sang adwe sawah eneng, kanen keri, sawrating tahun kang rusak, lud danda den suruhan 500, dening tan idepa parahaning suruhan.
Ri wong atutunon, kena anglaplap deni kuta desaning len, danda wang atutunuan 2500.
Muah wong anyolong bubuk ring sawah, kalaning rahina, da
32a. nda 4500; yan kalaning wengi, danda 8000.
Ri wong angeket pasu, salwiring pasu, wuwus cinangcang ring pasar, muah genahing bale agung, ring paseban, sampun kaprasadu ring suruhan sowing-sowang, teher prapta tekeng adrwe pasu, apwara kacunduk den uculi pasu kang keket ika, danda wang anguculi2500; muah yan kari ring sawah, ring sarwa-sarwa, kena den uculin dene kang adrwe pasu, yan sampun sinamitan de-ning sawi, danda wang mangkana 1250, lud kena panebas pasu 250. Yen nora sinamitan dening sawi pasu kang keket ika, Tanana dandani wong samangkana, kena panebas pasu kewala
32b. 250.
Ri wong anyolong pari kari ring witnia ngadeg, nggawa gampung, yan rahina kalane, danda 8000; yan kalaning wengi dene anyolong, danda 16.000; yan wang waden anyolong, danda sabaganing danda wang lanang.
Yan wong rare durung limang kilan pangadege, Tanana dandane.
Ri wong angeket kebo sampi kuda, yan wang tunggal adrwe pasu akweh, wong tunggal angeket samwa, tan wenang samangkana; yan pasu 4, kawenangania ngiket 2, samangkana linging paswaran.
Ri wong angeket pasuning won glen, amangun pasri, kang adruwe pasu gelis angungkih
33a. kuta desaning wong, hana lian kuta desa trus, pada tampaking pasu, pada anyar uryane, neher sinawitan dening sawit, sampun kang adruwe kuta ika tinrag dene kang adruwe pasu, wang adruwe kuta agelis ngungsi kutania, neher den payoni kutania, nora pangadianing suruhan, dadiane kangos kutania, nora trus kahambahan dening pasu, yan ta ri wiwahara, wenang adewagama, yan wadi sinalih tunggal, katiben sifat prajanji, danda 3600, lud angemasi pasu kang keket.
Ri wong cungking gawe, hana kuta desa druwening won glen, trus kahambahan dening pasu,
33b. ganggu den payogi kuta ika, pasu kang amargine wuwus keket dening wong, yan kaciyana wang kang amayoni kuta desaning wong len, danda wang mangkana, 6500,den suruhan lud angemasi pasu kang keket, anebas 250.
Ri wong mangeket kebo sampi kuda, amutul kuta desa, wuwus weruh kang adwe pasu, kang adruwe pasu angrereh tang kuta desaning wang, teher naha kuta desaning len trus pada anyar uryane, neher den sawiting sawi dene kang adruwe pasu, sampun taw us katrag kang adwe kuta dene kang adruwe pasu, kang adruwe kuta gelis angsi
34a. kutania, wastu bayu wiakti trus, nging tan hana pecaking pasu, angas paksane kang adwe kuta, neher pinayoni kuta desa kang trus, nora pangadianing asuruhan, danda wang mangkana, 2500, den suruhan, lud angemasi pasu kang keket ika sawrate, sambega papa nga.
Muah hana pasu metu sakeng kubonia, temahan mangan tahuning wong, keket dening kang adruwe tahun, panebasnia 500, pari kang rusak, wenang mangganti kang adwe pasu ika, wilangan katah kidike.
Ri wong amandung pring muah kayu ring pabonan muah karang paumahan, yan hana wang mangkana, ka
34b. dapatan dene kang adruwe kubon kang adruwe umah, danda wong mangkana, 2500. Yan wengi kalane, danda 5000, samangkana linging kreta.
Muah wong angumber kebo sampi kuda, pada ring alas, apwara amburu pasuning wong len, apwara nandang kanin muah tikel walungnia kang binuru, yan Tanana amedasi pasu ika kang amburu, tan wenang danya ; yan hana amedasi pasu ika kang amburu wenang angusadani anjapiani pasu kang binuru. Yan hana paksane salah tunggal wenang adewagama.
Muah kubon jroning kuta, papagerania mapes 3 ngali, ika wenang
35a. pangekete, panebasnia 250.
Muah kubon jabaning kuta desa, papagerania mapes, 4, alijapit, matures kerep, madaging wija, tur hana pasuning wong lian mamadah tur mangrusak sadagingin kubon ika, wenang keket dene kang adruwe kubon, panebasnia, 250, tur mangulihang pangajian pamula-mulahane karusakan, marikini pangajine. Yan tan samangkana, papagehane, anut sakadi linging kreta, tan wenang pangekete wang mangkana.
Puput titiang manyurat, lontare puniki ri dina ca, ka, Wara uku oye, tang ping, 1, sasih ka 3, rah
35 b 3, ta, 8, risaka warsania, 1883 malih taunia malih siki, 1961.
Kanganurat lontar puniki, Jajarpikatan, maulu, ga, maguwung magerak, matenganan, ga, akobuane sari payogan. Dados mangku dalem, mering dalem payogan. Nunas pangampura pisan titiang ring sang sundi mamaos, tuin sang ngwacenin sasuratan titiang bangit pisan taka luih, sakewanten kabatek baan demen, boya lekak dekin tuwin, ginuyu kasedan.


text:
Panakné Ni Wingsali masih bareng ka alasé. Tan kacerita di jalan, teked ajak dadua di alasé. ”bih, demené Ni Mésaba ajak Ni Wingsali, nepukin amah-amahan ané nguda-nguda.
Sedeng itehe ngamah, Ni Wingsali makasiab nepukin buron tawah. Melaib Ni Wingsali di durin méméné, sambilanga matakon. ”Mémé….mémé….ade buron tawah, to to ya mémé…..! ”ikuhné lantang, gubané aéng”, nyeh tiyang mémé..!
Mesaut lantas Ni Mésaba,
”ento madan I Macan”, nah kéné jani cening,
entegang sebengé apang care anak sakti,
anggon nayanin I Macan, ané malaksana corah”.
I Macan masih ngon nepukin Ni Mésaba ngajak pianakné Ni Wingsali. I Macan ngomong,
”Ih, buron apa saja iba bani mai ka alasé? kai ané kuasa di alasé ené”!.
Mesaut Ni Mésaba, ”Ih iba macan. Iba mirib tusing nawang, uli awak kainé bisa pesu api. Di tanduk kainé Ida Sang Hyang Siwa ané malinggih. Kai kaliwat sakti, tusing buungan iba amah kai. Sambilanga Ni Mésaba ngéngkotang tandukné tur mekecos.
I Macan lantas malaib. tepukina tekén i Bojog. i Bojog matakon”,
Beli, apa krana beli malaib?”.
I Macan masaut, ”beli jejeh nepukin buron tawah. Awakné poléng tandukné lanying”.
Raris, seanturnyane .. ”Ento sing je lénan tekén I Kambing. Tiang mamusuh tekén ia. Jalan jani malipetan bareng-bareng alih!”.
Masaut I Macan,
”béh, yén beli kema tusing buungan beli mati. Cai gancang menék kayu, élah makecos”.
I Bojog buin ngomong,
”yén beli sangsaya, jalan tegul bangkiangé. Kantétang ikuhé”.
Munyin i Bojogé lantas guguna tekén I Macan. Ditu pada ngilitang ikuh, pada negul bangkiang.
Kacrita jani suba neked di arepan Ni Mésaba. Ni Mésaba masebeng égar tur mamunyi
”Uh, cai Bojog teka. Dugas cainé kalah matoh-tohan,
cai majanji nyerahang macan patpat. Ané jani cai mara ngaba aukud.
Nah kanggoang embok masih. sedeng melaha embok ngidamang bé macan.
Mara kéto munyiné Ni Mésaba, I Macan kaliwat jejeh.
”Béh, i déwék bayahange utang tékén i Bojog, ”kéto kenehné.
Ditu lantas ia jeg malaib patipurug. i Bojog bragedega. Ulian keliwat jejehné I Macan, lantas maka dadua ulung di jurangé tepén batu. Pamuputné mati I Macan tekén I Bojog.
Nah kéto tuah, amun apa ja wanéné wiadin kerengné, yéning belog sinah lakar nepukin sengkala buka I Macan.


text:
Contoh Pidato Basa Bali Sane mamurda "Nyanggra Rahina Nyepi"
Inggih suksma aturang titiang majeng ring pangeter baos antuk galah
Sane kapaica ring titiang. Sedurung titiang ngelanturang atur pinih
kapertama ngiring iraga sareng sami nunas ica ring Ida Sang Hyang
Widi, duaning sangkaning paswecan ida, iraga presida matemu ajeng ring
genah tur galahe sane becik puniki melarapan antuk nguncarang
panganjali umat "om swastyastu"
sane wangiang titiang bapak kepala sekolah.
Sane wangiang titiang Bapak ibu guru, sapunika taler para sisia sareng
sami sane tresna asihin titiang.
Iraga pinaka umat Hindu pamekasne ring jagat Bali, pastika sampun
tatas uning ring kewentenan panca yadnya sane pinaka sinalih tunggil
pemargi sane kemargiang ring tri kerangka Hindu inggih punika
pariindik Acara utawi upacara.
Upacara yadnya punika kemargiang nganutin Padewasan. Indik galah
ngelaksanayang yadnya punika kepah dados kalih, wenten sane
kelaksanayang nyabran rahina sekadi mebanten saiban, surya sewana,
miwah tri sandhya. Wenten taler Yadnya sane kalaksanayang nganutin
ketekan padewasan.
Yadnya sane kemargiang nganutin ketekan padewasan taler kepah dados
makudang pahan sekadi, 1)nganutin patemon triwara sareng pancawara,
contohnyane Kajeng kliwon, 2)nganutin patemon sapta wara sareng
pancawara sekadi Budha Kliwon, anggara kasih, 3)nganutin ketekan wuku
sane kebawos pawukon sekadi Saraswati, galungan, kuningan,tumpek,
pagerwesi, 4) nganutin ketekan sasih sekadi Siwa ratri lan Nyepi.
Inggih ida dane sane wangiang titiang, sane mangkin lantur uningayang
titiang indik tata cara ngelaksanayang rahina Nyepi. Rahina nyepi
kemargiang nyabran warsa duaning nganutin ketekan sasih. Rahina nyepi
kelaksanayang ring Pananggal Apisan sasih Kedasa utawi warsa anyar
ring tahun saka. Ngelaksanayang Rahina nyepi kasuksman nyane mangda
umat Hindu presida mulat sarira rikalane nyanggra warsa anyar tur
maning pinaka galah nyuciang bhuana agung miwah bhuana alit. Rikala
ngelaksanayang rahina nyepi wenten bratha sane patut kemargiang.
Bratha punika kasengguh catur bratha penyepian sane kepah dados empat,
inggih punika 1)Amatg Gni inggih punika nenten dados ngendihang api
utawi ring sarira nenten dados krodha. 2)amati Karya inggih punika
nenten dados ngambil pekaryan, 3)Amati Lelungan, inggih punika nenten
dados melancaran, sane kaping 4)Amati Lelanguan inggih punika
ngelaksanayang puasa tur maning nenten dados meliang-meliang.
Inggih ida dane, wantah asapunika presida antuk titiang nartayang
indik Rahina Nyepi sane pinaka dasar mangda umat presida mulat sarira
tur ngewerdiang jagat sane asri. Yening prade wenten atur titiang sane
tan manut, titiang nunas geng rna pangampura. Pinih ungkur titiang
ngaturang RAHAJENG NYANGGRA RAHINA NYEPI.
Atur titiang kasineb antuk parama santih "Om Santih Santih Santih Om".
SAMBRAMA WACANA RING RAHINA SARASWATI
Om Swastyastu
Bapak kepala sekolah sane banget baktinin titiang, bapak ibu guru sinamian sane baktinin titiang, pasawitran titiang sareng sami sane tresna sihin titiang. Sadurung titiang matur amatra. Titiang sane nyelewedi dados manggalaning OSIS nyihnayang rasa pangayu bagia majeng ring Ida Sang Hyang Widhi Wasa, sangkaning asung kerta wara nugraha ida iraga sareng sami iriki prasida ngalaksanayang pujaning saraswati ring rahinane mangkin.
Ida dane sareng sami, manawita sampun uning nyabran Saniscara Umanis Watugunung pastika sampun iraga nglaksanayang pujaning Sang Hyang Saraswati pinaka bhataraning pangweruhan. Gargita pisan manah titiang santukan nyingakin sajebag kulawarga sekolah sumuyub salunglung sabayantaka, sapunika taler para parawantaka(panitia) prasida ngelarang pacentokan penjor lan gebogan pantaraning kelas sane janten sampun kadasarin manah suci nirmala buat nincapang rasa bhakti iraga sareng sami majeng ring Ida. Dumadak ngancan ngariwekas pacentokan sekadi puniki prasida kawerdiang malih mangdane acara sekadi puniki prasida kalaksanayang nyabran nemu rahina saraswati. Titiang saking manggalaning OSIS ngaturang suksmaning manah majeng ring para parawantaka(panitia) sane sampun prasida ngamong sapulah palih acarane puniki sane prasida labda karaya tur mamargi rahayu.
Ida dane sareng sami sane dahat wangiang titiang, wantah asapunika sane prasida unggahang titiang ring panyembrama titiang puniki. Pinaka wusananing atur, titiang nunas pangampura antuk sapangiwang titiang matur, mugi-mugi ida dane ngaledangin.
Om antih, antih, antih Om.
Om swastyastu,
Ida dane para semeton sane banget wangiang titiang, sadurung titiang matur-atur amatra pinih riin titiang ngaturang "Selamat Hari Raya Galungan lan Kuningan".
Titiang rumasa bagia pisan polih matemu ring ida dane para semeton sinamian ring rahinane mangkin. tetujon pawilangane mangkin tan lian wantah jagi nguningayang indik nyanggra raina galungan sane jagi rauh. Sakewanten ampurayang pisan yan prade wenten makatuna langkung antuk titiang nyritayayang, titiang nunas geng rna sinampura. Sane jagi bahbahang titiang, inggih punika:
1. Tetujon ngadayang pangabaktian raina Galungan,
2. Runtutan pemargi palaksanaan raina Galungan punika.
Yan mungguing tetujon
ngadayang pabaktian raina Galungan punika, lianan ring ngadayang pabaktian ring Ida Sang Hyang Widhiwasa, ring para leluhur minakadi para pitara-pitari, para dewatan iragane maka sami, pamekas ngadayang patingetan raina kamolihan dharma kalawan adharma.
Rauhnyane rahina Galungan punika nangken 6 sasih utawi 210 rahina, inggih punika ri nuju Buda Kliwon wuku Dungulan.
Mungguing runtutan pula pali rahina Galungan punika ngawitin sugihan Jawa, Sugihan Bali ri kenjekan rahina wrespati miwah Sukra wuku sungsang. tigang rahina sadurung Galungan kawastanin Panyekeban. ring rahina punika iraga patut ngawas raga, saantukan Shang Hyang Kala Tiga sampun turun, gumanti ngurabeda iriki ring jagate. kalih rahina sadurung Galungan kawastanin Penyajan, iraga taler mangda becik-becik makta pepineh, wicara miwah laksana mangda tan keni goda olih Sang hyang Buta Dunggulan. Benjangnyane kawastanin Panampahan, irika iraga matetampahan, minakadi: bawi, ayam, miwah sane lian-lianan jagi kaanggen aturan ring rahina Galungan punika. saantukan ring rahina Galungan punika Sang Hyang Kala sane mamurti, punika awinan kekaryanang caru lan abia kala mangda tan ngrudeg ring jagate.
Ring rahina Galungan punika taler karentebin antuk penjor, katancebang ring ajeng lawangan pekarangane, pinaka lambang gunung Semeru utawi gunung Agung. Penjor puniki wawu dados kecabut sewusan Buda Kliwon Paang sane lumbrah kaucapang"Pegat Wakan", saantukan ring rahina punika sampun wusan bebratane laminipun abulan pitung rahina (=42 hari).
Inggih wantah asapunika prasida antuk titiang mahbahang indik rahina Galungan punika.
Om santih santih santih Om
Incoming search terms:
- pidato bahasa bali singkat
- pidato bahasa bali
- contoh pidato bahasa bali
- contoh pidato bahasa bali singkat
- pidarta bahasa bali pendek
- pidarta bahasa bali singkat
- contoh pidarta bahasa bali singkat
- pidato bahasa bali pendek
- pidato singkat bahasa bali
- contoh pidarta bahasa bali


text:
1nanging Ida Hyang Yesus lunga ka Bukit Saitun. 2Benjangipun kantun semengan pisan Ida sampun wenten ring Perhyangan Agung tur anake makasami pada rauh nangkilin Ida. Irika Ida raris malinggih tur ngurukang anake akeh punika. 3Duk punika raris rauh paraguru agama miwah anggota golongan Parisine ngatehang anak istri, sane katangehan mamitra. Anake istri punika kajujukang ring tengah-tengah anake akeh punika, 4tumuli dane matur ring Ida Hyang Yesus sapuniki: "Guru, anake istri puniki katangehan sedekan mamitra. 5Ring Pidabdab Torate, Nabi Musa sampun ngicen pidabdab mangda anake sane kadi asapuniki kencurin antuk batu ngantos padem. Sane mangkin yen manut pakayunan Gurune sapunapi?" 6Dane matur asapunika buat nyugjugin Ida, mangda dane polih jalaran buat ngiwangang Ida. Nanging Ida Hyang Yesus nguntul tur nulis tanah. 7Santukan bes nyehceh dane pada mataken, punika awinan Ida raris ngadeg saha ngandika ring dane sapuniki: "Sapasiraja ring pantaran ragane sane tan padosa, mangda anake punika sane pinih riin ngencur anake istri puniki antuk batu." 8Ida raris malih nguntul tur nulis tanah. 9Wau kapiragi pangandikan Idane kadi asapunika, dane raris makaon sakasiki, ngawit saking sane lingsir-lingsir, ngantos pamuputipun wantah kantun Ida ngraga miwah anake istri punika. 10Ida raris ngadeg tur ngandika ring anake istri punika sapuniki: "Ih eluh, kija pada lakuna anake ento? Singke ada ane payu ngukum eluh?" 11Pasauripune: "Tan wenten Guru." Ida raris nglanturang pangandikan Idane: "Tiang masih tusing lakar ngukum eluh. Kema lautang mulih, sakewala uli jani eda buin ngae dosa."] 12Ida Hyang Yesus raris nglanturang paurukan Idane ring anake akeh punika. Pangandikan Idane: "Tiang ene galang jagate! Nyenja nututin Tiang, ia tusing majalan di petenge, nanging lakar ngelah galanging urip!" 13Anake sane saking golongan Parisine raris mabaos ring Ida sapuniki: "Ne mangkin Ragane wantah nyaksiang indik sikian Ragane; kasaksian Ragane punika tan patut." 14Ida raris ngandika sapuniki: "Yadiastun Tiang nyaksiang indik dewek Tiange, nanging kasaksian Tiange punika mula sujati santukan Tiang uning ring sangkan paran Tiange. Nanging ragane tan uning ring sangkan paran Tiange. 15Ragane nepasin anak manut cara sekala kewanten. Tiang tanja nepasin anak, 16nanging yen Tiang nepasin, tetepasan Tiange punika adil, santukan Tiang nepasin tanja newek, nanging sareng Ida Sang Aji sane ngutus Tiang. 17Ring Pidabdab Torat ragane wenten munggah, mungguing kasaksian anak sareng kalih punika kasaksian sane sah. 18Tiang nyaksiang indik dewek Tiange niri, tur Ida Sang Aji sane ngutus Tiang taler nyaksiang indik Tiange." 19Dane raris mataken sapuniki: "Ring dija Ajin Ragane?" Pasaur Idane: "Ragane tan uning ring Tiang miwah ring Ajin Tiange! Yening ragane uning ring Tiang, ragane taler pacang uning ring Ajin Tiange." 20Saluiring paindikane punika kawecanayang antuk Ida Hyang Yesus daweg Ida mapaica paurukan ring Perhyangan Agung, nampek ring genah peti aturane. Nanging tan wenten anak sane ngejuk Ida, santukan panemayan Idane durung rauh. 21Ida Hyang Yesus raris nglanturang malih pangandikan Idane: "Tiang pacang matilar tur ragane pacang ngrereh Tiang, nanging ragane pacang seda malantaran dosan ragane. Ragane tan pacang mrasidayang ka genah Tiange!" 22Parapamimpin bangsa Yahudine raris pada mabaos sapuniki: "Apake Ia lakar ngamatiang Iba, krana munyinNe buka kene: ragane tan mrasidayang ka genah Tiange!" 23Pasaur Idane: "Kawit ragane saking sor, nanging kawit Tiange saking luur. Kawit ragane saking jagate puniki, nanging kawit Tiange boyaja saking jagate puniki. 24Punika awinanipun Tiang sampun nguningayang ring ragane, mungguing ragane pacang seda malantaran dosan ragane. Tur ragane taler pacang seda malantaran dosan ragane, yening ragane tan pracaya, mungguing: 'Tiang Sang Jumeneng Langgeng'." 25Dane raris mataken: "Sapasirake Ragane puniki?" Pasaur Idane: "Saking pangawit sampun uningang Tiang indike punika ring ragane. 26Akeh paindikan sane patut baosang Tiang ring ragane tur akeh sane patut tepasin Tiang ngeniang sikian ragane. Nanging Sang sane ngutus Tiang punika maraga sujati, tur sane baosang Tiang ring jagate wantah paindikan sane piragi Tiang saking Ida." 27Dane sami tan ngresep mungguing sane baosang Ida punika indik Ida Sang Aji. 28Punika awinan Ida raris ngandika ring dane sami sapuniki: "Benjang wekas rikalaning ragane sampun mentang Ida Sang Putraning Manusa Utusan Ida Sang Hyang Widi Wasa ring salibe, irika ragane pacang uning mungguing Tiang puniki maraga Sang Jumeneng Langgeng. Irika ragane pacang uning mungguing sane urukang Tiang boyaja manut pepineh Tiange niri, nanging wantah paindikan sane sampun kurukang antuk Ida Sang Aji ring Tiang. 29Ida sane ngutus Tiang tan manggayang Tiang newek, santukan Tiang setata nglaksanayang paindikan sane ledangin Ida." 30Anake sane miragiang pangandikan Idane punika akeh sane pracaya ring Ida. 31Ida Hyang Yesus raris ngandika ring anak Yahudine sane pracaya ring Ida sapuniki: "Yen ragane pageh ngagem pitutur Tiange, ragane dadi sisian Tiange ane sujati; 32ragane lakar resep teken kasujatian Ida Sang Hyang Widi Wasa tur kasujatiane ento bakal nadiang ragane anak merdeka." 33Anake punika raris masaur sapuniki: "Tiang puniki sareng sami turunan Dane Abraham tur durung naenin tiang dados panjak anak. Napi teges pangandikan Gurune: 'Ragane lakar dadi anak merdeka'?" 34Pasaur Idane: "Sasajaane Tiang ngorahang teken ragane: nyenja ane ngae dosa, anake ento dadi panjak dosa. 35Anake ane dadi panjak tusingja setata nongos di puri, tuah Sang Putra ane setata ada di puri. 36Yen Sang Putra mebasang ragane, ragane bakal dadi anak ane sujati merdeka. 37Tiang nawang mungguing ragane turunan Dane Abraham. Sakewala ragane tansah mabudi ngamatiang Tiang, ulihan ragane tusing tampi teken paurukan Tiange. 38Tiang ngraosang paundukan ane suba kasinahang baan Ida Sang Aji teken Tiang, nanging ragane nglakonin apa ane dingeh ragane uli bapan ragane." 39Pasauripune: "Bapan tiange Dane Abraham!" Pasaur Idane: "Yening sajaan ragane oka-okan Dane Abraham, sinah ragane lakar malaksana patuh buka laksanan Dane Abraham. 40Saluiring paundukan ane laksanayang Tiang ento nyinahang teken ragane unduk kasujatian ane suba dingeh Tiang uli Ida Sang Aji. Yadian keto, ragane tan mari mabudi ngamatiang Tiang. Abraham tusing pesan malaksana buka keto. 41Ane laksanayang ragane, tuah laksanan bapan ragane." Anak Yahudine punika nyaurin sapuniki: "Ajin tiange wantah Ida Sang Hyang Widi Wasa ngraga. Tiang puniki makasami paraputran Idane sane sujati." 42Pangandikan Idane ring ipun: "Yen saja Ida Sang Hyang Widi Wasa Ajin ragane, ragane lakar tresna teken Tiang, sawireh Tiang teka uli Ida Sang Hyang Widi Wasa tur ane jani Tiang ada dini. Tekan Tiange tusing uli pakenehan Tiange newek, nanging uli Ida ane ngutus Tiang. 43Apa kranane ragane tusing ngresep teken paundukan ane tuturang Tiang? Sawireh ragane sing nyidayang madingehang tur nelebang pitutur Tiange. 44Bapan ragane tuah mula Ratun Setane tur ragane tansah mabudi nglaksanayang paundukan ane manut teken sakita keneh bapan ragane ento! Uli pangawit mula gegaenne ngamatiang anak. Ia tusing demen teken kasujatian sawireh ia mula musuh kasujatian. Yening ia mogbog, ento mula tuah agolne buka keto, sawireh ia mula pamobab, inan sakancan bogboge. 45Tiang nuturang teken ragane unduk kasujatian, ento krana ragane tusing nyak pracaya teken Tiang. 46Nyenke di pantaran ragane ane nyidayang muktiang Tiang ngae dosa? Yening Tiang nuturang teken ragane unduk kasujatian, apa krana ragane tusing pracaya teken Tiang? 47Nyenja kawitne uli Ida Sang Hyang Widi Wasa, anake ento madingehang sabdan Ida Sang Hyang Widi Wasa. Ragane tusing nyak madingehang Tiang, sawireh kawit ragane boyaja uli Ida Sang Hyang Widi Wasa." 48Anak Yahudine raris masaur sapuniki: "Boyake tan iwang baos tiange, mungguing ragane puniki jadma Samaria samaliha karangsukan setan?" 49Pasaur Idane: "Tiang tusingja karangsukan setan, nanging ragane nganistayang Tiang. 50Tiang tusingja ngulati kaluihan buat dewek Tiange niri. Nanging tuah Ida ane ngulati tur Ida ane matutang Tiang. 51Sasajaane Tiang ngorahang teken ragane: Nyenja ngagem pitutur Tiange, anake ento tusing mati salawas-lawasne." 52Pasaur anak Yahudine ring Ida: "Sane mangkin sampun sinah pisan buat tiang, mungguing Ragane karangsukan setan! Dane Abraham sampun seda, tur paranabine taler sampun pada seda, nanging Ragane maosang kadi asapuniki: 'Nyenja ngagem pitutur Tiange, anake ento lakar tusing mati salawas-lawasne!' 53Ajin tiange Abraham sampun seda; napike Ragane luihan ring Dane Abraham? Samaliha paranabine sampun seda. Ring sapasirake Ragane nyaihang Raga?" 54Pasaur Idane: "Yening Tiang ngluihang dewek Tiange niri, kaluihan Tiange ento tan paguna. Ane ngluihang Tiang tuah Ida Sang Aji, ane angkenin ragane dadi Widin ragane. 55Ragane tusing taen nawang Ida, nanging Tiang nawang Ida. Yening Tiang ngorahang mungguing Tiang tusing nawang Ida, Tiang madan mogbog patuh buka ragane. Nanging sasajaane Tiang nawang Ida tur Tiang satinut teken sabdan Idane. 56Ajin ragane Abraham ledang pesan ngaksi panemayan Tiange; ne jani dane suba ngaksi tur dane suba ledang pesan." 57Anak Yahudine raris matur ring Ida asapuniki: "Yusan Ragane durung wenten seket taun dikapan Ragane manggihin Dane Abraham?" 58Pasaur Idane: "Sasajaane Tiang ngorahang teken ragane: Satondene Abraham ada, Tiang suba ada!" 59Anak Yahudine punika raris ngambil batu praya ngencur Ida; nanging Ida Hyang Yesus ngelidang ragan Idane, tumuli medal saking Perhyangan Agung.
Copyright
Learn More


text:
28.a. turunan pande bratan, mangda manyama saudhara, malih tan dados ngalaliyang kulawarga, minangkenang anak sewos, yen wenten mamurug, tan wenten ngangkeni nyama, ne mula tunggal turunan, sang asapunika jaga kasisipang antuk kawitania ri panataran bratan, malih wenten apanlah arya labdawara magnah ring desa bayan, dados undhagi, tucapa mpu tarub, aywa kita duhka mineh dewek lacurdaak, kita sahananta dinandha dening hyang, manurun karma phalan ta
28.b. kita turunan brahmana, kita tan angangge sila brahmana, suka ring laku duracara, ambegal, ambaud angris, amati mati wwang, dening pasek batur waluya anak saudharanta, makawitan tunggal ki pasek batur turunan mpu ketek , mpu ketek maari saudhara lawan mpu mpu brahmaraja, kang maurunaken kita, karmaning amati sanak tinmun ta mangke, riwkasan yan kita mangwangun karya ala mwang ayu, patutnyane aywa juga kita anganggen tirtha brahmana, aketo
29.a. ingetang patuhang ajak makejang, tekeng turun tinurun, apang de engsap teken kalakwan awak, dadi pandhita mpu kanugraha muputang sagawe-gaawene, yen kita tuhu bakti makawitan, sembah aku ring paibwanta nuju tumpek kuningan, dening cipta nirmala, aku puyut ta mpu brahma dwala, tan kocapan mpu tarub di pradesa marga wredi santane, kocapa arya pande ruktia ring jagat bangli tetep amande mas, tucapa sang andiri ring jagat bangli apanlah i gusti parawupan mwang
29.b. i gusti dawuh pamamoran, raris jagat bangline kagebug antuk i dewa tirthaarum sane mapesengan i dewa ngurah pamcutan ring tamanbali, kasarengin antuk arine kalih, sane mapesengan idewa pering ring nyalian, mwang i dewa gde pipindhi ring pasagasa pagesengan, rusak seda i gusti parawupan kuciwa ring paprangan, i gusti dawuh pamamoran bonglot saking bangli ngungsi desa camanggawon iniring dening arya pande ruktia, ana arine pande ruktia ring desa timbul ngaran
30.a. arya pande likub, tan olih basa ring timbul sinaru saru dening wwang ring timbul, wkasan i pande likub sah saking timbul, ngungsi blahbatuh, nyawita ring i gusti ngurah jelantik, kapatutan sawatek pande bratan sane patut ngamargiang yiga, ping tiga sane arahina, 1, semeng, 2, sore, 3, wengi, saha nguncarang mantra kayeki (mantra tidak diposting) ikang mantra ping 9, ika waluya agni wijil saking babaan sanga, ne
30.b. ngaran baban sanga, song mata 2, song cunguh 2, song kuping 2, cangkem mwang payupasta, silit, punika ne ngesong salwiraning ala ne ring sarira, sasampune gsong awane ayudang antuk toyane ring raga, saha mantra (mantra tidak diposting) uncarang ping 9, wusnia tlas muwah mantra (mantra tidak diposting) tlas yogane puniki laksanakna rikalaning amande, yan makarya sanjata mantrani prabot, mantra agni (mantra tidak diposting)
Babad Pande Bratan bersambung.........


text:
Tuesday, November 3, 2015
Aji Kewisesaan Pudak Setegal.
AJI PANGLEYAKAN,KAWISESAN PUDAK SETEGAL Om Awignam astu Namo sidham, tabe pukulun para bathara bathari kalih leluhur makesami, ulun angaturaken pangubakthi semaline angaturaken mageng rena sinampura dumogi tan keneng cakra bawa,santukan ngawerayang sane mewasta ajian pudak sategal puniki.. Sranania : sanggah cucuk, Bantenia : Suci asoroh,ayunan pajegan,daksina 2,rantasan bang,canang pasucian,adulang,segehan bang 9 tanding,iwaknia ayam biying,segehan cacahan 33 tanding, Nasi Mepinde rangde 1,iwak ati ayam biying matah,mwadah tambilung upih, medon andong bang, segehan agung penyambleh ayam biying,majinah 233 keteng, tabuhan arak berem Sami unggahang ring sanggah cucuk, segehan ring sor nia…, Mantra 1 : Ong Awignam astu namo siddham, Pukulan Sanghyang Bhagawati, Ulun nunas anugraha ngametuang Gagelaran aji pangleyakan Pudak sategal mangkin, Ong Ang Ang Ang Ang Ang Ah Mantra 2 : Ong Caya Caya Maya maya,Sanghyang Pudak sategal, mgelung kurung. Tumurun sanghyang pudak sategal uli di mekkah, tumon ningalin kesaktiane uli di mekkah,endihlah nusa bali,angadeg pudak sategal magelung kurung,majempana mas,mungguh maring jempana kencana mas,pinayungan dening pajeng kembar,ingapit aku dening sanjata emas, ngiring aku leyak kuning,sakti mawisesa,dadi retuning leyak kabeh,teka leyak putih,saka kidul abang rupane, nembah maring aku,tka leyak uli kulon,kuning rupane,tka nembah maring aku,tka leyak saking tengah,sangawara rupania, tka nembah maring aku aku sakti ring mercepada ,nora hana wani ring awak sariranku,sarwaning masoce,mecangkem,mesiung,matangan,mesuku, nembah maring aku, tangan aku pasurawe masoce. Aku kadi bintang kumancorong,endih murub,gunanira sanghyang pudak sategal magelung kurung,miber aku ring ambara,tumonira ring gunung suci,tan keneng ila ila aku,aku ngisep sarining bunge petak,wus aku angisep sarining bunge petak,miber aku ring ambara,tan kesangge aku dening pertiwi,tan keselehan aku dening sanghyang raditya wulan,lintang tranggana,singgih batara mungguh maring gunung mas,geger prawatek dewata,Leyak uli Jawa bali,aku angundang sarwa saksi, tumurun maring gunung madya,hana ta penangkilan ring bale jajar,bale pengangen angen,bale pangiasan,bale camangkirang,jalan leyake meparuman sami pade patuh,Ong Ang Ah Siddhi Rastu Swaha. Tata Cara Ritual Penglekasan : 1. Riwus bantenia sayaga, pepet bayunta, reh umeneng angeka citta, gelarakna sasirep pangerepe rumuhun, gnahnia ring pamuwunan 2. Abresih sire , mahening hening,saha mapranayama ( sambil baca mantra 1 ), 3. Rehakna aji panglekasan pudak sategal,ring pamuwunan ( sambil Ucapkan mantra 2 ) Banten dan sanggah cucuk yg sudah siap dipamuwunan,satukan kosentrasi Memohon kekuatan Dewi Dhurga sambil merapal mantra 2,sampai merasakan terjadinya perubahan, suasana sekitar menjadi harum semerbak,maka anda sudah berubah wujud SEMUA PROSESI RITUAL DILAKUKAN JAM 24.00 Disadur dari Lontar Pangleyakan
Posted by Gus Eka at 8:19 PM
Labels: Bali Magis, Berita Berita, Hari Raya Hindu, Kawitan, Mistis, Rupa-Rupa
No comments:
Subscribe to: Post Comments (Atom)
Archivo del blog
- ► 2011 (18)
- ► 2010 (50)


text:
1Tiang tumuli ngatonang satunggiling malaekat sane mawisesa tedun saking suarga. Malaekate punika mabusana mega, ulunnyane kiter antuk biang lalah, maliha prarainnyane tan bina kadi surya, tur cokornyane tan bina sakadi geni. 2Tangannyane ngamel cakepan alit sane magagah. Cokornyane sane tengen menjekan ring segarane tur sane kiwa menjekan ring jagate. 3Malaekate punika tumuli makaukan antuk suara sane makuug waluya sakadi suaran singa. Sasampune malaekate punika makaukan, raris krebeke makapepitu punika pada masuara. 4Sasampune krebeke makapepitu usan masuara, tiang mamanah jaga nulisang indike punika. Nanging gelisan tiang miragi sabda saking suarga sapuniki: "Sekepangja apa ane raosanga teken krebeke ane pepitu ento, tur eda pesan tulisanga!" 5Irika malaekate sane menjekan ring segarane miwah ring jagate punika, raris ngangkat tangannyane ka langite, 6dane masumpah masrana nyambat parab Ida Sang Hyang Widi Wasa sane nyeneng salami-laminnya, sane sampun ngardi langite miwah sadagingipun makasami, tur sane sampun ngardi jagat miwah sadagingipun sami miwah sane sampun ngardi segarane miwah sadagingipun makasami, sapuniki baosnyane: "Tusing dadi buin sangkeang! 7Nanging dikalan malaekate sane kaping pitu ngupin trompetnyane, ditu Ida Sang Hyang Widi Wasa lakar muputang rencanan Idane ane pingit, buka ane suba wecanayang Ida teken paraparekan Idane, nah ento iparanabi." 8Raris suarane sane sampun piragi tiang saking langite punika mawecana ring tiang, sapuniki: "Kemaja jemak cakepane ane magagah ane di tangan malaekate ane majujuk di pasihe muah di gumine ento!" 9Irika raris tiang mamargi maranin malaekate punika tur nunas ring dane mangda ledang maicayang cakepane punika ring tiang. Pangandikan danene ring tiang: "Jemakja tur eledja cakepane ento. Di basang kitane cakepane ento bakal marasa pait, nanging di bibih kitane ia marasa manis luir madu." 10Irika raris tiang ngambil cakepane punika saking tangan sang malaekat, tumuli eled tiang. Yuakti madaging sakadi pangandikan danene: Ring bungut tiange manis sakadi madu rasanipun, nanging sasampune eled tiang, basang tiange marasa pait makilit. 11Malaekate punika raris ngandika ring tiang: "Kita patut buin midartayang sabdan Ida Sang Hyang Widi Wasa tekening parabangsane, suku, basa muah teken pararatune."
Copyright
Learn More


text:
Kawitan Warga Sari - Pendahuluan sembahyang
- Purwakaning angripta rumning wana ukir.
Kahadang labuh. Kartika penedenging sari.
Angayon tangguli ketur. Angringring jangga mure.
- Sukania harja winangun winarne sari.
Rumrumning puspa priyaka, ingoling tangi.
Sampun ing riris sumar. Umungguing srengganing rejeng
Kidung Warga Sari
- Ida Ratu saking luhur. Kawula nunas lugrane.
Mangda sampun titiang tanwruh. Mengayat Bhatara mangkin.
Titiang ngaturang pajati. Canang suci lan daksina.
Sami sampun puput. Pratingkahing saji.
- Asep menyan majagau. Cendana nuhur dewane,
Mangda Ida gelis rawuh. Mijil saking luhuring langit.
Sampun madabdaban sami. Maring giri meru reko.
Ancangan sadulur, sami pada ngiring.
- Bhatarane saking luhur. Nggagana diambarane.
Panganggene abra murub. Parekan sami mangiring.
Widyadara-widyadari, pada madudon-dudonan,
Prabhawa kumetug. Angliwer ring langit.


text:
1Iraga sane kuat sajeroning kapracayan ring Ida Sang Kristus, patut nulungin semeton iragane sane kapracayannyane lemet, buat negen tetegenanipune. Sampunangja ngulati kaliangan iragane kewanten. 2Nanging iraga suang-suang patut ngawinang kaliangan buat semeton sane tiosan, pabuat kabecikan semetone punika, buat ngwangun kapracayanipune ring Ida Sang Kristus. 3Santukan Ida Sang Kristus taler nenten ngulati kasenengan Idane ngraga. Nanging kadi kecaping Cakepan Sucine, sapuniki: "Sakancan panyacad sane kucapang antuk anake sane nyacad IRatu, punika makasami sampun nibenin titiang." 4Saluiring sane sampun sinurat ring Cakepan Sucine, punika kasuratang buat nguruk iraga, mangdane malantaran kasabaran miwah kapagehan sane kapaicayang antuk Cakepan Sucine, iraga prasida molih pangajap-ajap. 5Tiang mapinunas ring Ida Sang Hyang Widi Wasa, sane maraga wit kasabaran miwah panglipur punika, mangda ngawinang semeton saguluk, malantaran ninutin tetuladan Ida Sang Kristus Yesus, 6mangdane semeton sareng sami saguluk masaur manuk ngluihang Ida Sang Hyang Widi Wasa miwah Ajin Ida Hyang Yesus Kristus, Panembahan iragane. 7Duaning punika, pada saling tampija ring pantaran semetone, sakadi Ida Sang Kristus sampun nrima semeton, buat ngluihang Ida Sang Hyang Widi Wasa. 8Tiang nuturang ring semeton, mungguing Ida Sang Kristus ngayahin bangsa Yahudine, buat nyinahang mungguing Ida Sang Hyang Widi Wasa punika maraga satia tuu buat negepang prajanjian Idane, ring paraleluur iragane, 9sane taler ngawinang parabangsane sane boya Yahudi prasida sareng-sareng ngluihang Ida Sang Hyang Widi Wasa majalaran sih pasuecan Idane. Sakadi kecap Cakepan Sucine, sapuniki: "Duaning punika titiang jaga ngaturang kidung pamuji ring Palungguh IRatu ring pantaran parabangsane sane boya Yahudi. Titiang jaga makidung ngluihang parab IRatu." 10Wenten malih sane sapuniki: "Ih parabangsa ane tidong Yahudi, pada masuka renaja ajak bangsa seselikan Ida Sang Hyang Widi Wasa." 11Malih sane lianan sapuniki: "Ih sawatek bangsa ane tidong Yahudi, luihangja Ida Sang Panembahan; luihangja Ida, ih watek bangsane makejang." 12Wenten malih pangandikan dane Nabi Yesaya, sapuniki: "Turunan Dane Isai lakar mijil; Ida lakar kadegang buat mrentah bangsa-bangsane ane tuara Yahudi, tur bangsa-bangsane ento lakar ngajap-ajap Ida." 13Tiang mapinunas mangda Ida Sang Hyang Widi Wasa, sane maraga witing pangajap-ajape punika, ngliahin semeton antuk kaliangan miwah sutrepti rahayu sajeroning kapracayan semetone ring Ida Sang Kristus, mangdane pangajap-ajap semetone sayan kukuh, malantaran kakuatan sane saking Roh Ida Sang Hyang Widi Wasa. 14Parasemeton, tiang pracaya pisan, mungguing semeton kabekin antuk kabecikan miwah kabekin antuk kapradnyanan, tur mrasidayang pada saling pituturin. 15Nanging malantaran sih pasuecan Ida Sang Hyang Widi Wasa sane sampun kapaica ring tiang, ring surate puniki tiang marasa sakadi purun mapakeling semeton, ngeniang ring makudang-kudang paindikan, 16buat dados parekan Ida Sang Kristus Yesus jaga makarya pabuat bangsa-bangsane sane boya Yahudi. Tiang ngaturang ayah sakadi satunggiling pandita sajeroning midartayang Orti Rahayun Ida Sang Hyang Widi Wasa, mangdane bangsa sane boya Yahudi prasida dados aturan sane kaledangin antuk Ida Sang Hyang Widi Wasa, sane katurang ring Ida, antuk Roh Ida Sang Hyang Widi Wasa. 17Duaning asapunika, sajeroning patunggilan ring Ida Sang Kristus Yesus, tiang nyidayang nyumbungan dewek, malantaran ayah tiange pamantuka ring Ida Sang Hyang Widi Wasa. 18Tiang wantah jaga purun mabaos ngeniang paindikan sane sampun kakardi antuk Ida Sang Kristus malantaran sikian tiange, jaga nuntun parabangsa sane boya Yahudi astiti bakti ring Ida Sang Hyang Widi Wasa, malantaran antuk baos miwah laksana, 19malantaran antuk kasidian miwah paindikan sane ngangobin, kalih malantaran kakuasaan Roh Ida Sang Hyang Widi Wasa. Kenginan kadi asapunika tiang sampun tansah nglumbrahang Orti Rahayu indik Ida Sang Kristus sajangkepipun, sajeroning pamargin tiange saking kota Yerusalem rauh ring jagat Ilirikum. 20Tiang tansah sarat nglumbrahang Orti Rahayune punika ring genah sane durung naen miragiang indik Ida Sang Kristus, mangda sampunang tiang nyujukang wewangunan ring duur dasar sane sampun kapasang antuk anak lianan. 21Sakadi kecap Cakepan Sucine sapuniki: "Anake ane tonden kaortain unduk Idane, anake ento lakar ningalin. Anake ane tonden taen ningeh, anake ento lakar pada ngresep." 22Punika awinan tiang sampun ping kuda-kuda kapialangan jaga ngrauhin semeton. 23Nanging sane mangkin, santukan pakaryan tiange ring wewengkone irika sampun puput, samaliha sampun saking makudang-kudang taun tiang meled ngrauhin semeton, 24pangajap-ajap tiange mangda indike punika prasida kalaksanayang sane mangkin. Tiang mamanah nyinggahin semeton ring pamargin tiange ka jagat Sepanyol, tur sasampune tiang polih matemu saha liang ring semeton, mangda semeton nulungin tiang nglanturang pamargin tiange mrika. 25Sane mangkin tiang kantun sajeroning pamargi ka kota Yerusalem, praya makta sumbangan pabuat parakaulan Ida Sang Hyang Widi Wasa irika. 26Santukan pasamuane ring wewengkon Makedonia miwah ring jagat Akaya sampun saking suka lila mutusang jaga munduhang sumbangan buat nulungin parasemetone sane tiwas-tiwas ring pantaran kaulan Ida Sang Hyang Widi Wasa ring kota Yerusalem. 27Indike punika kaputusang antuk pasamuane. Tur paindikane punika mula dados tetegenan pasamuane buat nulungin anake sane tiwas-tiwas. Bangsa Yahudine sampun ngedumang brana rohaninipune ring bangsa-bangsa sane boya Yahudi, kadi asapunika taler bangsa-bangsane sane boya Yahudi patut nulungin bangsa Yahudine antuk arta brananipune. 28Yen tetegenan tiange puniki sampun puput, tur jinahe sane sampun kapunduhang pabuat parasemetone punika makasami sampun aturang tiang irika, tiang jaga mamargi ka jagat Sepanyol tur jaga simpang ring semeton sajeroning pamargin tiange mrika. 29Yen tiang sampun rauh kapanggih ring semeton, tiang uning mungguing tiang jaga rauh maduluran sih pasuecan Ida Sang Kristus sane maliah-liah. 30Inggih parasemeton, malantaran Panembahan iragane Ida Hyang Yesus Kristus miwah malantaran kapitresnan sane kapaicayang antuk Roh Ida Sang Hyang Widi Wasa, tiang banget pisan mapinunas ring parasemeton sapuniki: Ngiringja sareng-sareng ring tiang teleb ngastawa ring Ida Sang Hyang Widi Wasa, ngastawayang sikian tiange. 31Astawayangja mangda tiang prasida luput saking pangindrajalan anake sane tan pracaya sane ring tanah Yudea, samaliha mangda pakaryan tiange ring kota Yerusalem prasida katrima antuk kaulan Ida Sang Hyang Widi Wasa irika. 32Kenginan kadi asapunika tiang jaga ngrauhin semeton kadulurin antuk manah sane liang, tur yen bilih kaledangin antuk Ida Sang Hyang Widi Wasa, tiang pacang kapanggih ring semeton saha bungah ring manah. 33Tiang mapinunas mangda Ida Sang Hyang Widi Wasa, sane maraga witing sutrepti rahayune, nyarengin semeton sareng sami. Amin.
Copyright
Learn More


text:
7.a. karyanta, ndi pinaka ububan ta, kang maka pamurungan ndi kang pinaka palu palu mwang landesan ta, kang ana ring awak ta anaku, yatika pinton akna anaku kawisesanta, sumahur mpu bhumi sakti, singgih mpu danghyang ampuni ranakta angaturaken sakawruha inghulun, sahur sira mpu astapaka, lah pintonakna anaku, irika mpu bhumi sakti maneka citta umneng, tan asuwe mijil kang agni saking netra tengen, pareng lawan bayu bajra saking irung kalih, irika malih mpu bhumi sakti angredana,
7.b. sanghyang dhanendra, aminta mas pirak, tan asuwe dhateng sang dewa bhuta amawa mas pirak, saking sanghyang dhanendra katur ring sang mpu bhumi sakti, raris mas pirak ika kapradaksinayang ping tiga, raris kakaryanin, tan suwe puput denira marupa bhusana panganggon sang brahmana pandhita, raris akaturing sang mpu astapaka antuk mpu brhama raja, genep sapula palining bhusana pandhita siwa bhuda, irika gawok sanghyang astapaka, tinonton denira mpu astapaka ri kasidhyajnyana nira mpu brahma
8.a. raja, ana kapti nira danghyang astapaka amupu mantu, didine tan adoh siwa lawan budha, ana atmaja niri sedeng ayu apatra diah amrethatma, punika patemwakenira ring mpu brahma raja, pepek sapapalaning tingkahing pawarangan sang brahmana pandhita, ritlas ira mangkana amwit mpu brahma raja pareng lawan stri nira,lumaku maring madhura desa, wus prapteng madura mpu brahma raja muwah ngwangun pasraman ring gunung kayumanis, saika mapesengan bhujangga kayumanis, tucapan sri aji bali
8.b.sira dalem ktut smara kapakisan, sang prasiddha ngawit jumeneng ring gelgel, mahyun pwa sira bhiniseka, tan sewos ring mpu brahma raja hyunira maguru, apan sira wus wruh ring ajnyana nira sang mpu, duke ring madhura nguni, ya ta donira angutus anake arya langon, anama pasek bya, punika sane kautus nuhur sang maha mpu manggeh gra cudamani, serawuhe kyayi pasek abyan ring madhura, ngraris nuju asrama ring kayumanis, parek ring sang mpu bhumi sakti, ngandika mpu bhumi sakti ring pinaka utusan
9.a. duh kita wau dhateng, saking ndi sangkan ta, siapa naman ta, mwang apa tang prayojana, matur ki pasek bya saha sembah, singgih I pandeya, kami anak arya langon saking nusa bali, kinoora nuura imah talapakanira mpu maha pandhita dhateng nusa bali, olih sira sri maha raja, hyun aguru susrusa ring pada maha mpu, samangkana atur ki pasek abyan, sumahur sri bhujangga kayumanis, uduh cucu cai pasek, kalingane twara ada anak len cucu warga kami, apan cucu
9.b. santanan mpu ketek, sira mpu ketek sanak saudhara lawan mpu lulumbang, sang apatengran mpu gandring, sang tinwek dene ken angrok, nguni ring tumapel, ika mpu gandring kawitan mami, matangian tan adoh kami kalawan kita, anuhun ki pasek matur saha sembah mapinunas aguru, ling sang mpu yogia kita lumaku dharma kapandhitan, tuwi sri maha raja bali wit brahmana putra, turunan brahmana kapakisan, dadi ksatriya, tunggal kawitan nguni, sira mpu kapakisan sanak
Babad Pande Bratan bersambung.........


text:
Ba telung wai ujané sing pegat-pegat. Kliad-kliud krama sekaa tuaké ngalih anget di warungé.
“Yén sing krana bas kaliwat doté gén tuak, asli luwungan jumah medem,” kéto abetné I Wayan Geris Geris.
Krama ané lénan sing ada ngemang koméntar. Yén ba ujan-ujan, mula sing ada ané makita mamunyi. Luwungan jeg tuaké gén inem, kacang kulité sapu.
Nanging konyangan matolihan pas ada ané ngerosok macelep. Sing misi kéné, sing misi kéto, jlema to jeg langsung nyemak tuak apucung tur dongdonga.
“Aruuuh, telah bayuné kema-mai sing masi bakat alamatné. Sing ngadén Dénpasar ba calah kéto jani,” kéto abetné I Madé Jadul Dusun.
I Madé nak sing taén kija-kija. Paling joh ka tukadé mandus, atau ka wantilané mabalih tajén. Taén ka Dénpasar dugas cenik dogén, ajakina kén méméné ngadep séla tur uyah.
Tuni tumbén ia kema, orahina ngaba undangan bazzar baang krama banjaré ané mlaga di Dénpasar.
“Mih, mara ked cang di gumi Monang-maning jeg matepuk cang jak danu ané linggah sajan. I pidan nak carik gén ditu, jani jeg yéh gén dija-dija. Ajum krama Dénpasaré, liu sajan ané maumah di tengah danuné,” kéto abetné.
Bungker-bungker krama sekaa tuaké. Asli sing nawang unduk I Madé. Sing ba tawanga krama Dénpasaré boya ja maumah di tengah danuné, nanging nak mula langganan banjir mula.
“Maan cang liwat di Buagan, Jematang, Beraban, Pengiasan, Tulangampian, Kerobokan, mih padalem krama né ditu. Liu sajan ané ngoyong di umah matingkat calah umah dara. Pules ditu, magaé ditu, meju ditu, nyemuh pantingan ditu. Inih opekné to.”
Kikik-kikik kramané. Ulesné I Made sing nawang Ruko (rumah toko) lan Rukan (rumah kantor). Sing nawang yén modéren to artiné bani éfisiénsi, yén kota modéren to artiné harus liu gedung matingkat saling seksek saling pategehin.
“Sajaan jlema gunung Ci De. Tong nguda jlema Dénpasaré padalem Ci? Yén ba kanti ngelah umah dara, ngoyong di Ruko, artiné ba jlema sugih to. Ajin rukoné nak kanti ratusan yuta to. Yén ba ngelah ruko artiné pengusaha ba to, asli liunan ngelah pis kén Ci,” I Wayan nuturin.
Bengong I Madé. Sing kapineh baana ada jlema sugih nyak maseksek di umah darané.
“Mih, yén cang asli nyeh ngoyong di umah dara calah kéto. Yén ada linuh kija laku malaib, yén ada kebakaran asli dadi guling jak makejang. Apabuin yén terus ngeliunang umah dara ruko lan rukanné asli lakar enced tanahé. Yén ba keto éngkén lakar dadiné gumi Dénpasaré?”
Engsap ia I Madé. Yén enced ruko lan rukané, sinah lakar ngeliunan krama Dénpasaré ané maumah di tengan danuné.


text:
1Wau galang kangin ring rahina Reditene punika, Maria Magdalena mamargi ka kuburan, tur irika panggihin ipun, mungguing batu panutup bungas guane sampun kasampingang. 2Punika awinane ipun raris malaib ngrereh Dane Simon Petrus miwah sisia sane siosan, sane kasayangang antuk Ida Hyang Yesus sarwi ipun mabaos ring sang kalih sapuniki: "Ida Sang Guru suba juang anak uli pamendemane tur tiang tusing nawang dija kaden Ida kagenahang." 3Irika Dane Petrus miwah sisia sane lianan punika raris mamargi ka kuburan. 4Sang kalih punika mamargi sada malaib-laiban nanging sisia sane lianan punika dumunan rauh ring kubure. 5Dane tumuli maseeban tur panggihin dane kasa panglelete, nanging dane tan ngranjing ka guane punika. 6Malih ajebosne rauh Dane Simon Petrus, tumuli dane ngranjing ka guane punika. Irika panggihin dane kasa panglelete magenah ring tanahe, 7samaliha kasa panekep praraine masiosan genahnyane tur sampun matampih. 8Sisiane sane dumunan rauh irika, taler sareng ngranjing, tur ngantenang paindikane punika tumuli dane pracaya. ( 9Santukan sadurunge punika dane durung pada ngresep ring daging Cakepan Sucine, sane maosang, mungguing Ida patut matangi saking pantaran anake padem.) 10Sisiane kekalih punika raris budal. 11Daweg punika Maria Magdalena kantun irika ngeling ring jabaan gua pamendemane. Sambilang ipun ngeling, ipun raris maseeban ka gua pamendemane. 12Irika kantenang ipun wenten malaekat kekalih, mabusana sarwa petak malinggih ring pecak genah layon Ida Hyang Yesuse, sane adiri ring luanan sane siosan ring tebenan. 13Malaekate punika raris mataken ring ipun sapuniki: "Ih anak istri, napi awinan ragane nangis?" Pasauripune: "Layon Ida Sang Panembahan sampun ambil anak, tur tiang tan uning ring dija kaden Ida kagenahang!" 14Daweg ipun mabaos asapunika ipun matolihan, tur kantenang ipun Ida Hyang Yesus ngadeg irika; nanging ipun tan uning mungguing Anake punika Ida Hyang Yesus. 15Ida Hyang Yesus raris mataken ring ipun sapuniki: "Ih anak istri, napi awinan ragane nangis? Sapasirake rereh ragane?" Ipun mitaenang Anake punika tukang jaga tamane irika, punika awinannya ipun raris mabaos sapuniki: "Ih Jero, yen Jerone sane ngambil layon Idane, ndikayangja ring tiang, ring dija genahang Jerone. Tiang jaga ngambil Ida!" 16Ida Hyang Yesus raris ngandika sapuniki: "Ih Maria!" Ipun raris nolih Ida tur matur nganggen basa Ibrani sapuniki: "Rabuni!" (Rabuni sane mapiteges: "Guru".) 17Ida Hyang Yesus raris ngandika ring ipun: "Eda eluh ngusud Guru! Sawireh Guru tonden nangkil teken Ida Sang Aji. Kemaja jani eluh ngorahin nyama-nyamaan Gurune mungguing Guru lakar nangkil teken Ajin Gurune muah Ajin eluhe, Widin Gurune muah Widin eluhe!" 18Punika awinane Maria Magdalena raris mamargi tur ngorahin parasisian Idane, mungguing ipun sampun ngantenang Ida Sang Panembahan tur mungguing Ida sane sampun ngandikayang paindikane punika ring ipun. 19Wengine ring rahina Redite punika parasisian Ida Hyang Yesus sami pada mapunduh ring satunggiling genah. Jelanannyane sami kakancing santukan dane ajerih ring parapangageng bangsa Yahudine. Irika Ida Hyang Yesus jeg rauh tur ngadeg ring pantaran danene sarwi ngandika sapuniki: "Sutrepti rahayu cening ajak makejang!" 20Wusan ngandika kadi asapunika Ida raris ngedengang tangan miwah lambung Idane. Irika parasisian Idane pada liang ngantenang Ida Sang Panembahan. 21Ida Hyang Yesus malih ngandika: "Sutrepti rahayu cening ajak makejang. Buka Sang Aji ngutus Guru, aketo masih Guru ngutus cening." 22Wusan ngandika kadi asapunika, Ida raris ngupin parasisian Idane tur ngandika: "Tampija Roh Ida Sang Hyang Widi Wasa. 23Nyenja dosa-dosanne ampurayang cening, ia maan pangampura; nyenja dosa-dosanne tuara ampurayang cening, ia tusing maan pangampura!" 24Ritatkala Ida Hyang Yesus makantenang raga ring parasisian Idane punika, sinalih tunggil sisian Idane, inggih punika Dane Tomas, sane kabaos Kembar tan wenten sareng irika. 25Punika awinanipun parasisiane sane siosan mabaos ring dane sapuniki: "Tiang ajak makejang suba ningalin Ida Sang Panembahan." Dane Tomas raris mabaos ring dane sapuniki: "Yen tiang tusing ningalin laad besi paku di tangan Idane tur ngusud kanin Ida, buina ngusud lambung Idane, tiang tusing ngugu!" 26Malih pitung rahinanipun parasisian Idane mawali mapunduh ring genahe punika, tur Dane Tomas taler sareng-sareng irika. Yadiastun jelanane makancing, nanging Ida Hyang Yesus rauh tur ngadeg ring pantaran danene sarwi ngandika: "Sutrepti rahayu cening pada!" 27Irika Ida raris ngandika ring Dane Tomas: "Usud tur pedasinja liman Gurune, enjuhangja liman ceninge tur usudja lambung Gurune. Eda cening buin bingbang, nanging pracayaja!" 28Irika Dane Tomas matur ring Ida sapuniki: "Duh Panembahan miwah Widin titiange!" 29Ida Hyang Yesus ngandika: "Cening pracaya sawireh cening suba ningalin Guru. Ambate bagian anake ane pracaya yadiastu ia tusing ningalin Guru!" 30Akeh malih praciri-praciri sane kaadakang antuk Ida Hyang Yesus ring arepan parasisian Idane, nanging tan kunggahang ring cakepan puniki. 31Sane kunggahang ring cakepan puniki tetujonipun mangdane ragane pracaya mungguing Ida Hyang Yesus punika maraga Sang Prabu Sane Kajanjiang, Putran Ida Sang Hyang Widi Wasa, mangdane malantaran pracaya ragane polih urip sajeroning parab Idane.
Copyright
Learn More